ועדת המשנה לקידום הבטיחות בדרכים, כנסת 23, פרוטוקול מספר 2, 2020-11-09 12:30

בועז טופורובסקי: שלום לכולם, אני מתכבד לפתוח את כינוס הישיבה השנייה של ועדת המשנה לקידום הבטיחות בדרכים.

בועז טופורובסקי: הישיבה הזו מתכנסת לאור שבוע הבטיחות בדרכים שאנחנו מציינים בכנסת ישראל ובמדינת ישראל.

בועז טופורובסקי: הציון במליאת הכנסת יהיה ביום שלישי הבא אבל היום קיימנו כבר ישיבות בוועדה לזכויות הילד בנושא של היפגעות ילדים – 50% מהפגיעות של ילדים הם בתאונות דרכים – ובוועדת המדע והטכנולוגיה על השימוש באמצעים טכנולוגיים.

בועז טופורובסקי: אני אומר לרלב"ד, הרגשתי שאין שם מספיק דגש על הטעמת אמצעים טכנולוגיים.

בועז טופורובסקי: זו ישיבה אחרונה של וועדת המשנה בזמן הקרוב שתהיה כללית.

בועז טופורובסקי: מישיבה זו ניקח את כל הנושאים המקצועיים, נחלק אותם לתתי-נושאים – תכף הממ"מ יסביר אותם – נקיים ישיבה על כל נושא ונושא ונרד לעומק.

בועז טופורובסקי: היום אנחנו ננסה לגעת בכמה שיותר נושאים.

בועז טופורובסקי: אני רוצה להגיד לכם שככל שאני מתמקצע בנושא הבטיחות בדרכים יותר ויותר, כך אני מגלה שעם תשומת לב של אנשים שאחראיים ואם אנשים יתנו את הדין על חוסר עשייה שלהם, אנחנו יכולים להציל חיים נוספים.

בועז טופורובסקי: זה מדיר שינה מעיניי.

בועז טופורובסקי: אני חושב שזה צריך להדיר שינה מעיני מקבלי ההחלטות אם מי שאחראי על נושא בטיחות בדרכים יודע שתחת אחריותו/ה יש נושאים שלא מקודמים ובגלל אותם נושאים שלא מקודמים יכול להיות שאנשים – בין אם זה ילדים, נערים, מבוגרים, קשישים, לא משנה מאיפה במדינת ישראל, לא משנה מה המקור או מה המגזר – יכולים למות מחוסר תשומת לב.

בועז טופורובסקי: לדעתי, חלק גדול מהבעיה – וזו גם התשובה שקיבלנו ממשרד ראש הממשלה – יש המון גורמים שאחראיים על המון נושאים בנושא הבטיחות בדרכים, לכל גורם צריך לפנות בנפרד.

בועז טופורובסקי: מישהו מתכלל את זה?

בועז טופורובסקי: לא מתכללים.

בועז טופורובסקי: אמורה להיות הרלב"ד.

בועז טופורובסקי: הרלב"ד הוא הגוף שאמור לתכלל את זה.

בועז טופורובסקי: בשביל זה היא הוקמה.

בועז טופורובסקי: אפילו בחוק נתנו לרלב"ד את הגושפנקא כגוף סטטוטורי קבוע, אבל עם זה לא נתנו אחריות וסמכות.

בועז טופורובסקי: ברגע שמסתכלים על הרלב"ד כעל גוף מייעץ – אז כשנוח מקשיבים, כשלא נוח לא מקשיבים, כשנוח באים לפגישות, כשלא נוח דוחים פגישות.

בועז טופורובסקי: זה לא יכול להיות.

בועז טופורובסקי: תיכנסו לכל ההסבר שהיה סביב הקמת הרשות הלאומית לבטיחות בדרכים, על העבודה שנעשתה, כל ההקמה שלה ב-2005, הכול נוצר סביב זה שיהיה גוף שיתכלל.

בועז טופורובסקי: אין מה לעשות, כשרכב מגיע לאיזשהו צומת זה גם משרד התחבורה, זה גם משרד המשפטים, זה גם משרד המדע והטכנולוגיה, זה גם משרד ראש הממשלה, זה גם משרד האוצר, זה המון-המון משרדים.

בועז טופורובסקי: גם במשרד התחבורה יש נתיבי ישראל, יש רשויות מקומיות, אז זה משרד הפנים.

בועז טופורובסקי: לא יכול להיות שכל פעם שאנחנו ננסה לגעת בנושא – וזה גם בנושאים הכי קטנים – כל אחד יאשים מישהו אחר.

בועז טופורובסקי: אני לא אתן לאף אחד שאחראי על נושא הבטיחות בדרכים להרגיש טוב עם עצמו עם זה שהוא אומר "זה לא אני, זה הוא" כשיש לו אחריות בנושא הזה.

בועז טופורובסקי: אני אומר לכם, אל תגרמו לאסקלציה כי אנחנו עוסקים כאן בהצלת חיים.

בועז טופורובסקי: כל נושא שלא מטופל או מטופל באופן חלקי, תשובות שלא יינתנו במלואן, דברים שלא טופלו במלואם – בישיבה כעת יטופלו.

בועז טופורובסקי: אתם תלכו מכאן לעבודה, למשרד, ותטפלו בנושא כי אחרת כל אזרח במדינת ישראל יידע על כל כשל, כל כשל ניהולי, כל כשל סמכותי, כל רשלנות שיש שגורמת לכך שחיים של אנשים מסתיימים סתם.

בועז טופורובסקי: אני רוצה שתהיה המשכיות של הוועדה כדי שלא כל פעם יבוא מישהו וימציא את הגלגל.

בועז טופורובסקי: ב-2016 ועדת הכלכלה בראשות איתן כבל נתנה מספר המלצות למשרדים השונים, אם זה משרד החינוך, משרד המשפטים, משרד התחבורה, הרלב"ד, המשרד לביטחון פנים וכו'.

בועז טופורובסקי: תכף הממ"מ יציגו את ההמלצות ואת סטטוס העמידה בהן.

בועז טופורובסקי: לצערי, הוועדה הבין-משרדית שהייתה אמורה לקום בממשלה התכנסה רק פעם אחת, ב-28 בדצמבר 2016.

בועז טופורובסקי: מאז החלטת הממשלה ב-2017 שדיברה על אלמנטים לבטיחות בדרכים לא התכנסה הוועדה הבין-משרדית.

בועז טופורובסקי: אתמול הייתה הצעת מחליטים בממשלה – שאנחנו מברכים עליה – על בניית תוכנית לאומית שתכף הרלב"ד תפרט אותה, "50 עד 30", תוכנית לאומית רב-שנתית למדינת ישראל, אבל אסור לנו להתבשם לשנייה מהחלטת הממשלה.

בועז טופורובסקי: אנחנו צריכים שעד 120 יום תהיה תוכנית, שבתוכנית יהיו כל הסעיפים הנכונים שיתייחסו לכשלים ולדברים שלא בוצעו עד עכשיו ושעם התוכנית יהיה תקצוב רב-שנתי, כי אנחנו רואים שאפילו 5 מיליון שקל למעקות בטיחות לרוכבי דו-גלגלי לא מצליחים להשיג בגלל שאף אחד לא דיבר על תקצוב, רק מסכימים שזה חשוב.

בועז טופורובסקי: אז שיהיה כאן תקצוב ושתהיה גם אחריות.

בועז טופורובסקי: לא יכול שתהיה תוכנית ואחר כך אנחנו נרוץ וכל אחד יטיל את האחריות על מישהו אחר: זה לא אני, זה האוצר, זה לא אני, זה החינוך, זה לא אני, זה התחבורה, זה לא אני, זה הרלב"ד.

בועז טופורובסקי: אנחנו תכף נקבל את ההסבר על התוכנית.

בועז טופורובסקי: הרלב"ד, אני מבקש מכם – הנה, אתם מקבלים כאן הנחיה מוועדה בכנסת – בתוכנית הזו אני רוצה לראות איך יש לכם גם סמכות ואחריות על ביצועה, שלא יקרה מצב שיש תוכנית, למשל שיהיו 450 ניידות במשטרת התנועה, ויש היום 250, ואחר כך אתם תגידו: לא נפגשנו אתנו, לא נתנו לנו נתונים.

בועז טופורובסקי: האחריות צריכה להיות על מי שמבצע את התוכנית.

בועז טופורובסקי: לפני שנגיע לממ"מ אני מבקש מכולם לדבר בקצרה.

בועז טופורובסקי: יש לנו דוברים רבים, נושאים חשובים ועמוקים וננסה לתמצת אותם ככל האפשר.

בועז טופורובסקי: אני רוצה להגיד תודה לחברי הכנסת שהגיעו לוועדה: ח"כ חמד עמאר, שעוסק כבר יותר מ-12 שנה, מהיום הראשון שהוא בכנסת, בנושא בטיחות בדרכים, ומאז שנכנסתי לכנסת ואני עוסק בזה אנחנו משתפים פעולה בצורה מלאה, יש לו המון ניסיון וידע והוא לא מוותר; לח"כ אנטאנס שחאדה שאתנו חבר בוועדת המשנה, אכפתי ופעיל כל הזמן; ולח"כ אורלי פרומן.

בועז טופורובסקי: ח"כ חמד עמאר, בבקשה.

חמד עמאר: קודם כל, אני רוצה להודות לך כשיושב-ראש ועדת המשנה לבטיחות בדרכים.

חמד עמאר: אני חושב שהנושא הזה הוא מאוד-מאוד חשוב כי אנחנו עוסקים בחיי אדם.

חמד עמאר: אנחנו משתפים יחד פעולה בצורה בלתי רגילה ואני מאמין שנמשיך לעשות כן.

חמד עמאר: אני חושב שאם הממשלה הייתה לוקחת את נושא הקטל בדרכים, תאונות הדרכים והמאבק בתאונות הדרכים כמו שהכנסת לקחה את הנושא היינו במקום אחר לגמרי.

חמד עמאר: אני זוכר שבכנסת ה-20 קיימנו דיונים – ואני זוכר שגם את היית שם אתנו, ליווית אותנו – כמעט לא פספסתי שום ישיבה בוועדת הכלכלה, הוביל את זה ח"כ כבל בצורה בלתי רגילה, נגענו בכל מה שצריך לגעת בנושא הקטל בדרכים ובטיחות בדרכים.

חמד עמאר: התחלנו בנושאי תשתיות, הסברה, אכיפה של המשטרה, בתי משפט, רשויות מקומיות, אין נושא שלא נגענו בו.

חמד עמאר: בכל נושא שנגענו בו ראינו שיש מחסור, שיש בעיה.

חמד עמאר: הייתה אמורה לקום ועדת שרים בהתחלה שתטפל בכל נושא בטיחות בדרכים, אחרי זה הפכו את זה לוועדת מנכ"לים, גם ועדת מנכ"לים לא התכנסה, הפכו את זה לוועדת מומחים, גם ועדת מומחים לא מתכנסת.

חמד עמאר: מה שחשוב היום הוא שאנחנו רואים שהולכי הרגל, רוכבי אופנועים ואופניים חשמליים מהווים מעל 60% מההרוגים בתאונות הדרכים.

חמד עמאר: כשאנחנו מדברים על "עיר בטוחה", לשנות את מעברי החציה ליד בתי ספר ולהוריד מהירות, ליד בתי חולים, ליד ריכוזי קשישים וילדים, נושאים שנגענו בהם – לא נעשה כלום.

חמד עמאר: לא נעשה כלום.

חמד עמאר: לכן, אני מצפה בוועדה הזו – ואני לא רוצה להרחיב, אני יכול לגעת בכול נקודה ונקודה שאנחנו דנים בה היום – לדאוג שלרשות הלאומית לבטיחות בדרכים תהיה את הסמכות.

חמד עמאר: הצעתי גם הצעת חוק.

חמד עמאר: לא יכול להיות מצב שהרשות הלאומית לבטיחות בדרכים, שאמורה לפקח על כל נושא הבטיחות בדרכים ולפקח על משרד התחבורה, תהיה כפופה לשר התחבורה.

חמד עמאר: איך אתה יכול לפקח כשאתה כפוף למי שצריך לתת לך את התקציב, אתה כפוף למי שימנה אותך כמנכ"ל, ימנה אותך כיו"ר, וייכנס לכל דבר ודבר בתוך הרשות הלאומית לבטיחות בדרכים?

חמד עמאר: נתתי דוגמה בבוקר שנלחמתי בעבר לא להסיר את חובת חבישת הקסדות מההורים.

חמד עמאר: כשרצו לקדם ולאפשר בתל אביב השכרת אופניים הורידו את חובת הקסדות למבוגרים והתנגדתי, אמרתי שאב שצריך להוות דוגמה לבן שלו ולא יכול להיות שהוא ירכב אתו על אופניים כשהילד עם קסדה והוא לא.

חמד עמאר: לכן, גם לגבי הנושא של הרשות הלאומית לבטיחות בדרכים, היא צריכה להיות כפופה למשרד ראש הממשלה, היא לא צריכה להיות כפופה למשרד התחבורה.

חמד עמאר: היא אמורה לפקח על משרד התחבורה.

חמד עמאר: היא לא אמורה להיות כפופה לשר התחבורה ושר התחבורה קובע לה את סדר-יומה.

חמד עמאר: היא צריכה לראות מה משרד התחבורה קבע.

חמד עמאר: אם נעבור לעבוד בצורה כזאת, בצורה מסודרת, הממשלה תיקח את הנושא כמו שאנחנו לוקחים את זה – יש יושב-ראש ועדת משנה ויש ועדת הכלכלה שדנה בזה ואנחנו מעלים את הנושא כמעט על בסיס שבועי בכנסת – אני חושב שנהיה במקום אחר.

חמד עמאר: תודה לך.

חמד עמאר: אני מקווה שיהיה יום מוצלח.

חמד עמאר: נמשיך את זה ביום שלישי הבא במליאה.

בועז טופורובסקי: תודה רבה, ח"כ חמד עמאר.

בועז טופורובסקי: אני רוצה רק לעדכן שסגן שרת התחבורה והבטיחות בדרכים הודיע שהוא לא יכול להגיע, שזה גם חלק מהבעיות שיש.

בועז טופורובסקי: אני חסיד מאוד גדול של שיתוף פעולה ופניתי גם לשרת התחבורה והבטיחות בדרכים.

בועז טופורובסקי: הייתה לנו גם ישיבה במשרד התחבורה עם המנכ"ל והייתה לי פגישה גם עם סגן שרת התחבורה והבטיחות בדרכים.

בועז טופורובסקי: איפשהו מרגיש לי שהרבה פעמים עושים "וי" בשביל לעשות "וי", או שאפילו את זה לא עושים.

בועז טופורובסקי: בגלל שאנחנו עוסקים כאן בחיי אדם אין כאן זמן לאופוזיציה וקואליציה ואין כאן זמן לאגו.

בועז טופורובסקי: אנחנו חייבים לפתור את זה.

בועז טופורובסקי: לא יכול להיות שאין זמן לבוא לישיבה כזו.

אבנר פלור: אדוני היושב-ראש, יש פה נציג של המשרד.

חמד עמאר: הוא דיבר על שר או סגן שר שצריכים להיות אתנו כאן, נציג הממשלה.

חמד עמאר: אני זוכר את הימים שבדיוני הוועדות בבטיחות בדרכים תמיד השר וסגן השר השתתפו.

חמד עמאר: הדברים השתנו.

חמד עמאר: אנחנו רואים שבממשלה הזו הכול השתנה.

בועז טופורובסקי: ח"כ אינטאנס שחאדה, בבקשה.

אנטאנס שחאדה: הוועדה הזו חשובה מאוד.

אנטאנס שחאדה: אני אשתדל לפעול כנדרש בוועדה המיוחדת כי מתחולל אסון בחברה הערבית בתאונות בדרכים, בנוסף לפשיעה והאלימות.

אנטאנס שחאדה: רק השבוע היו שלושה הרוגים צעירים, אחד בכביש לאילת, שלשום ליד אוניברסיטת חיפה, ולפני שבועיים בחור צעיר בטמרה אל-זועביה.

אנטאנס שחאדה: בחורים שמאבדים את חייהם בכבישים.

אנטאנס שחאדה: יש בעיית תשתיות, בעיית חינוך, תרבות נהיגה.

אנטאנס שחאדה: אנחנו צריכים להתמודד ולטפל ככל האפשר בכל הבעיות.

אנטאנס שחאדה: אני אלמד את הנושא כי אני חדש בתחום הזה.

אנטאנס שחאדה: ח"כ אוסאמה ליידי, יש לו ותק רב ממני בתחום הזה, אבל אנחנו נקדיש מאמץ כדי להיות חלק פעיל ואינטגרלי מהוועדה.

אנטאנס שחאדה: תודה רבה.

בועז טופורובסקי: תודה רבה, ח"כ אנטאנס שחאדה.

בועז טופורובסקי: תודה רבה לח"כ אוסאמה סעדי שהצטרף אלינו.

בועז טופורובסקי: ח"כ אורלי פרומן, בבקשה.

אורלי פרומן: קודם כל, יישר-כוח גדול, ח"כ בועז טופורובסקי, על הנחישות שלך.

אורלי פרומן: מי שלא יודע, בועז מדי שבוע, בדקת הנאום מקריא בנחישות ובשיטתיות את שמותיהם של הרוגי תאונות הדרכים.

אורלי פרומן: לצערי, לא היה לך שבוע אחד שיכולת להקריא משהו אחר או לדבר על משהו אחר, וזה כבר מורה על גודל הבעיה.

אורלי פרומן: יישר-כוח גדול גם על הקמת ועדת המשנה.

אורלי פרומן: מעבר לתשתיות ולטכנולוגיות המתקדמות, לאכיפה ולשפיטה, לגורם האנושי יש חשיבות מאוד-מאוד גדולה.

אורלי פרומן: חלק ממנו הוא כמובן בחינוך והסברה, חינוך מגיל צעיר.

אורלי פרומן: לכן אני פה ולכן אני שותפה גם בחלק גדול מהדיונים שלכם, כי אני חושבת שחינוך והסברה של ילדים צעירים ומבוגרים הוא חשוב.

אורלי פרומן: חברים, מבוגרים מהווים דוגמה אישית לילדים.

אורלי פרומן: בסופו של דבר כך גדלנו כולנו, עם דוגמה אישית ראויה וטובה.

אורלי פרומן: בכל מה שאפשר יהיה לדחוף בחינוך ובהסברה, לצד הפיתוח שצריכה מדינת ישראל לעשות בתחומים האחרים, אני אהיה שותפה.

אורלי פרומן: יישר-כוח גדול.

אורלי פרומן: מי ייתן ולא יהיה לך מה להקריא ביום שלישי הקרוב.

בועז טופורובסקי: הלוואי, עוד לא הגענו לשבוע כזה.

בועז טופורובסקי: אפילו בקורונה לא הגענו לשבוע כזה, אבל אנחנו נגיע לזה.

בועז טופורובסקי: תודה רבה, ח"כ אורלי פרומן.

בועז טופורובסקי: ח"כ אוסאמה סעדי, בבקשה.

אוסאמה סעדי: כבוד היושב-ראש, חבריי חברי הכנסת, תודה לך על הליווי וההתמדה בנושא המאבק בתאונות בדרכים וגם על הקמת ועדת המשנה שדנה בנושאים האלה.

אוסאמה סעדי: אמנם יש ירידה קטנה במספרים אבל אני חושב שזה כמו אצלי, בוועדת המשנה לתאונות העבודה, גם שם יש ירידה אבל זה בגלל הסגרים שהיו, וגם כאן אנחנו עדים לכך שבתקופות מסוימות היו סגרים והכבישים היו ריקים.

אוסאמה סעדי: בכל זאת אפשר לברך, רחל, על כל ירידה.

אוסאמה סעדי: בוועדה לזכויות הילד קבעתם יעד של 35% הורדה – היינו בישיבה הזו לפני שבוע – בתמותת ילדים בתאונות, בין אם זה תאונות דרכים או תאונות חצר או טביעה, אני חושב שאנחנו גם צריכים לקבוע יעד כאן.

אוסאמה סעדי: אחת מהבעיות המרכזיות היא התשתיות.

אוסאמה סעדי: היינו לפני שבוע בפגישה אצל השרה – רחלי, את השתתפת – והיינו עם שלושה יישובים גדולים בחברה הערבית, אום אל פחם, עראבה וטייבה.

בועז טופורובסקי: לפחות אתך היא נפגשת.

אוסאמה סעדי: אתי היא נפגשת.

אוסאמה סעדי: רחל העלתה את הנושא הזה.

אוסאמה סעדי: אני חושב שכל הנהגת הציבור הערבי, בין אם זה חברי כנסת, בין אם זה ראשי ערים וראשי מועצות – את שמעת מהם – מגויסים למאבק הזה, אבל צריך הסברה ותקציב.

אוסאמה סעדי: אני רואה שהתקציב נשחק ומקוצץ.

אוסאמה סעדי: במקום להעלות את התקציבים האלה יש קיצוץ.

אוסאמה סעדי: דבר ראשון, צריך לקרוא לממשלה בנושא תקציבים להסברה, ובמיוחד להסברה בחברה הערבית.

אוסאמה סעדי: זה עוזר מאוד, במיוחד ברגע שאתה מדגיש את הנושא הזה בקרב צעירים.

אוסאמה סעדי: חברי אנטאנס שחאדה ציין שמדובר ב-286 הרוגים, כ-30%-35% הם מהחברה הערבית, שזה כמעט פי שניים מהשיעור שלנו באוכלוסייה.

אוסאמה סעדי: אם אנחנו רוצים לקבוע יעד ולצמצם את הטרגדיה הזו צריך להשקיע במקומות שאתה מיד מרגיש שיש בהם ירידה חדה ותלולה וזה בחברה הערבית.

אוסאמה סעדי: לכן, עניין ההסברה, עניין התשתיות ועניין הכבישים האדומים.

אוסאמה סעדי: יש כבישים אדומים.

אוסאמה סעדי: אנחנו כבר מדברים על זה.

אוסאמה סעדי: במיוחד שאצלנו אין אזורי תעשייה, אין אזורי תעסוקה, ולכן האזרח הערבי נאלץ כל יום להיות על הכבישים.

אוסאמה סעדי: אני מזכיר לכם שיש אלפים מהצפון שמלמדים בנגב והם נוסעים יום-יום.

אוסאמה סעדי: תאר לעצמך שהם יום-יום נוסעים בכבישים האלה.

אוסאמה סעדי: לכן צריך להשקיע פה גם מבחינת אזורי תעשייה, אזורי תעסוקה, שנעבוד בצמידות או בקרבת היישובים שלנו, וגם בכבישים האדומים, רחלי, צריך להשקיע כסף.

אוסאמה סעדי: כולם מדברים על כבישים אדומים והגיע הזמן למחוק את המושג הזה.

אוסאמה סעדי: אכיפה זה בסדר, צריך אכיפה ואכיפה עוזרת, אבל אם אנחנו לא ניתן מבחינת תשתיות והסברה – כמה אפשר לאכוף?

בועז טופורובסקי: עכשיו יש קונצנזוס שבהשקעה בתשתיות ובכל מיני מקומות כאלה בכסף מצילים חיים.

אוסאמה סעדי: נכון.

בועז טופורובסקי: אז חיים שווים כמה מיליונים או לא שווים כמה מיליונים?

אוסאמה סעדי: זה מה שאמרתי.

אוסאמה סעדי: אני חייב להגיד בנוסף לדבריך – ומי שמשתתף בישיבות האלה רואה את זה, כמובן גם ח"כ חמד עמאר, שהוא יו"ר השדולה, היינו יחד גם בכנסת ה-20 ובאמת הוא מתמיד במאבק שלו בתחום הזה – שאתה רואה כבר תוצאות מידיות.

אוסאמה סעדי: כל שקל שאתה משקיע – אתה רואה הצלת חיים מידית.

אוסאמה סעדי: זו המשוואה.

רחלי טבת ויזל: היו שנתיים שבהן בסך הכול הייתה תוספת של כ-10 מיליון לחברה הערבית, 2017-2018, על הסברה ממוקדת לנוער וכו', והייתה ירידה.

רחלי טבת ויזל: זה לא בשמיים.

בועז טופורובסקי: הייתה ירידה, נכון.

בועז טופורובסקי: זה בדיוק מה שאני אומר.

חמד עמאר: נתתי כדוגמה את תאונות החצר.

חמד עמאר: כשהייתה השקעה בהסברה בתאונות חצר בנגב – מ-19 הרוגים ירדנו כמעט לאפס הרוגים.

חמד עמאר: הכסף מדבר.

בועז טופורובסקי: בואו נצלול לדיון המקצועי.

בועז טופורובסקי: אסנת אלגום מזרחי ממרכז המחקר והמידע עשתה עבודה ממש יפה ומקיפה, שיגעה את כולם – אני יודע כי היא גם שיגעה אותי, אני מקבל בלילה חומרי קריאה – כל הכבוד על העבודה הנהדרת.

בועז טופורובסקי: אני רוצה שתתני כאן את המעקב שעשיתם אחר המלצות ועדת הכלכלה של הכנסת בנושא בלימת הקטל בדרכים.

אסנת אלגום מזרחי: תודה רבה, ח"כ טופורובסקי, אדוני היושב-ראש.

אסנת אלגום מזרחי: בזמן שנעלה את המצגת אני רק אציג את עצמי שוב לפרוטוקול: אסנת אלגום מזרחי ממרכז המחקר והמידע של הכנסת.

אסנת אלגום מזרחי: אני זוכה לעבוד באופן צמוד עם ועדת הכלכלה וגם עם חבר הכנסת טופורובסקי ואני מודה לכם על ההזדמנות לעסוק, לחקור, ללמוד לאסוף נתונים על חומרים שהם כל כך חשובים ומצילי חיים, פשוטו כמשמעו.

אסנת אלגום מזרחי: לקראת הדיון המיוחד שנערך היום מרכז המחקר והמידע של הכנסת התבקש להכין מסמך שלמעשה מהווה מסמך עדכון למסמך רחב שנכתב בדיוק לפני שנה, סוף 2019, בנושא מעקב אחר המלצות ועדת הכלכלה של הכנסת בכל מה שקשור לנושא בלימות הקטל בדרכים.

אסנת אלגום מזרחי: כרקע למסמך וכרקע בכלל לדיון שאנחנו מקיימים היום אנחנו נציין שבשנת 2016 כבר ועדת הכלכלה של הכנסת בראשות ח"כ איתן כבל ערכה סדרת דיונים, שימוע בן 10 דיונים, בין חודשים פברואר ומרס שכל תכליתם הייתה להעלות את הנושא של בטיחות בדרכים מכלל ההיבטים.

אסנת אלגום מזרחי: ב-2017-2018 ועדת המשנה של הכנסת המשיכה להתכנס בראשות ח"כ יעקב אשר ולדון בעוד סוגיות שלא נדונו בדוח הוועדה ושהמשיכו אותה באופן עקבי ומתמשך.

אסנת אלגום מזרחי: כל ההמלצות, גם של ועדת הכלכלה וגם של ועדת המשנה, למעשה סוכמו בדוח מאוד רחב שנכתב במרכז המחקר והמידע.

אסנת אלגום מזרחי: ב-2019, כארבע שנים לאחר התכנסות ועדת הכלכלה, התבקשנו להכין על ידי ח"כ בועז טופורובסקי מסמך מסכם שעוקב ככל המתאפשר אחרי המלצות ועדת הכלכלה והחלטת הממשלה, שגם הייתה בעקבותיה ב-2017, כשבאמת המסמך מקיף תחום מאוד-מאוד רחב של נושאים וסוגיות שנדונו גם בדוח וגם בהחלטת הממשלה.

אסנת אלגום מזרחי: אנחנו לא נגע היום בכל הסוגיות.

אסנת אלגום מזרחי: בהצגה שלי אני אתן דוגמאות מאוד מרכזיות מאחר שבאמת מכלול הנושאים והתחומים, כמו גם מכלול הגופים שעוסקים בנושא, מראים לנו רק עד כמה היריעה רחבה ועד כמה התמונה מורכבת.

אסנת אלגום מזרחי: אנחנו כן נעסוק היום ספציפית בתמונת המצב כפי שהיא.

אסנת אלגום מזרחי: אני רוצה לציין שבשבוע פנינו לכול הגופים שאז היינו אתם בקשר, לפני שנה, וכאן המקום להודות לכלל הגופים והמשרדים ששיתפו אתנו פעולה בהתראה של שבוע.

אסנת אלגום מזרחי: זה לא מובן מאליו בכלל לקבל נתונים, גם ממשרד התחבורה, המשרד לביטחון הפנים, משרד החינוך, הנהלת בתי משפט, זו רק רשימה חלקית, יש לנו עוד הרבה גופים.

אסנת אלגום מזרחי: נעבור לשקף הבא ונציג את הנתונים המרכזיים.

אסנת אלגום מזרחי: במסמך – לכל מי שרוצה, המסמך מפורסם גם באתר הכנסת, גם באתר הממ"מ והוועדה – יש לנו התמקדות בשני תחומי המלצות עיקריים: ההמלצה הראשונה, הרחבה, נגעה למנגנון הממשלתי שעוסק בנושא בטיחות בדרכים, וההמלצות האחרות עסקו בסוגיות ספציפיות, כשכל אחת מהן גם מתחלקת לתתי נושאים.

אסנת אלגום מזרחי: אנחנו מכירים כבר את הסוגיות האלה באופן כללי: תשתיות, בטיחות, אכיפה ושפיטה, חינוך והסברה, טכנולוגיית הרכב ונושאים נוספים שמפאת קוצר הזמן לא נגע בהם אבל כולם ביחד מרכיבים את הנושא של בטיחות בדרכים וקטל בדרכים.

אסנת אלגום מזרחי: מילה אחת לגבי המנגנון הממשלתי.

אסנת אלגום מזרחי: אנחנו יכולים לראות, כפי שגם הזכיר היושב-ראש הוועדה קודם, שבשנת 2016 קמה ועדת מנכ"לים – למרות שלכתחילה הומלץ על ועדת שרים – בין-משרדית, התכנסה פעם אחת.

אסנת אלגום מזרחי: כשאנחנו פנינו למשרד ראש הממשלה כדי לוודא מה קרה אתה מאז קיבלנו תשובה שבעצם כל עבודת הוועדה המאומצת באה לידי ביטוי בהחלטת הממשלה שהייתה ב-2017 וממנה יצאו ההנחיות הלאה.

אסנת אלגום מזרחי: כששאלנו לגבי התכנסות נוספת נענינו שבאמת זו הייתה הפעם היחידה שהתכנסה הוועדה ושתוצר העבודה וגם הפיקוח אחרי כל מעקב החלטת הממשלה נתון בידי כל גוף בפני עצמו.

אסנת אלגום מזרחי: זאת אומרת, כבר אז הבנו שחלק מהנושאים שהוועדה המליצה עליהם אז ונכונים גם היום זה שאין גוף אחד מתכלל שאוסף את כל הנתונים ומבצע בפועל את הפיקוח ואת הבקרה אחרי ההמלצות ואחרי יישומן בכל אחד מהתחומים.

אסנת אלגום מזרחי: נכון לאתמול, שרת התחבורה הצהירה בהצעת מחליטים במסגרת ישיבת הממשלה על היערכות לתוכנית רב-שנתית לאומית חדשה.

אסנת אלגום מזרחי: אני חושבת שלאור זה מעניין יהיה לדון היום גם בתחומים שהפכו להיות רלוונטיים בארבע השנים האלה שחלפו כדי להתמקד בהם בתוכנית החדשה, ואני מניחה שרחלי תסביר אחר כך בדבריה את עיקר הסוגיות של התוכנית.

אסנת אלגום מזרחי: בשקף הבא אנחנו נתמקד במבט מאוד מרפרף – גם לזה בטח רחלי תתייחס יותר ממני – בנתונים של עשור אחורה.

אסנת אלגום מזרחי: אם נסתכל במהלך 10 השנים האחרונות על מספר ההרוגים בתאונות דרכים במספרים מוחלטים אנחנו יכולים לראות שיש תנודתיות: 415 הרוגים ב-2007, שם באמת המספרים כבר יותר גבוהים; לקראת אמצע התקופה, בין 2014 ל-2016, אנחנו יכולים לראות שיש תנודתיות, מספר ההרוגים קצת קטן; אחר כך, לקראת 2016, שזה סביב ההתכנסות של ועדת הכלכלה, המספר עלה; והיום, נכון ל-2019, מספר ההרוגים מסתכם ב-355.

אסנת אלגום מזרחי: אני רק אדגיש שאחד מיעדי הממשלה בזמנו, לפני עשור, היה שסביב 2015 כבר יהיו, אם אני לא טועה, פחות מ-300 הרוגים.

בועז טופורובסקי: ממתי התחילו לקצץ בתקציבי הרלב"ד?

רחלי טבת ויזל: אני אציג את זה.

בועז טופורובסקי: אני חושב שמ-2012.

רחלי טבת ויזל: מהיום שהיא נוסדה בערך.

רחלי טבת ויזל: היא התחילה עם 500 ומשנה לשנה זה רק ירד.

רחלי טבת ויזל: לא הייתה שנה אחת שבה לא היה קיצוץ.

בועז טופורובסקי: היום אנחנו על 70 ומשהו מיליון.

בועז טופורובסקי: פי 550.

אסנת אלגום מזרחי: היום אנחנו גם בתקציב המשכי וזה חלק מהעניין.

אסנת אלגום מזרחי: אז אנחנו באמת יכולים לראות את התנודתיות ושהיעדים הראשונים שהוצבו כבר בוועדת שיינין ב-2005 דיברו על כך שעד שנת 2010 מספר ההרוגים לא יעלה על 360 ועד שנת 2015 ירד אל מתחת לקו של 300 הרוגים.

אסנת אלגום מזרחי: אנחנו מסתכלים בגרף ואנחנו רואים שלצערנו הממשלה לא עמדה ביעדים האלה שהיא הציבה והמספר רק הלך ועלה.

אסנת אלגום מזרחי: נעבור לגרף הבא כדי להסתכל בתמונה יותר ממוקדת על התקופה של 2020.

אסנת אלגום מזרחי: מעניין לראות דווקא עכשיו, בין ינואר לאוקטובר 2020, מה קרה מבחינת מספר ההרוגים אם אנחנו משווים את אותה תקופת חודשים משנת 2019.

אסנת אלגום מזרחי: הנתונים לקוחים כמובן מתוך אתר הרלב"ד.

אסנת אלגום מזרחי: אם נסתכל גם בפילוח מספרי וגם לפי סוגי הנפגעים, קודם כל ראוי לציין שנכון לכתיבת המסמך, ב-2 בנובמבר, המספר היה 258 הרוגים, נכון להיום, ממה שאני כבר מעודכנת, המספר הזה כבר עלה ואנחנו מדברים כבר על 264 הרוגים.

בועז טופורובסקי: אסנת, צריך להתחיל במה כן עומדים ובמה לא עומדים.

אסנת אלגום מזרחי: בסדר גמור, אנחנו נריץ את הנתונים.

אסנת אלגום מזרחי: אם נסתכל בגדול נראה שיש קבוצות נפגעים שבהן חלה עלייה במספר ההרוגים, אחת מהן זה הולכי הרגל, זה נתון מאוד בולט.

אסנת אלגום מזרחי: 3% יותר הולכי רגל.

אסנת אלגום מזרחי: גם לגבי רוכבי קורקינט ואופניים חשמליים יש עלייה, נהגים צעירים.

אסנת אלגום מזרחי: לעומתם, יש ירידה בקטגוריות אחרות, כמו כלי רכב כבדים ונפגעים מבין רוכבי אופניים.

אסנת אלגום מזרחי: בגרף הבא אנחנו יכולים לראות את ההבדל בין דרכים עירוניות לדרכים בין-עירוניות.

אסנת אלגום מזרחי: חשוב לציין, אם נסתכל על העמודה השמאלית שיש 286 הרוגים בתקופה של שנה שעברה לעומת התקופה הנוכחית, השינוי אמנם הוא 10% פחות אבל אני חושבת שגם לנוכח תקופת הקורונה והסגר וגם לנוכח כל התוכניות שהיו, היינו מצפים לראות שיעור אחר לגמרי.

אסנת אלגום מזרחי: היינו מצפים לראות הפרשים הרבה יותר גדולים.

אסנת אלגום מזרחי: מעניין יהיה לבחון גם – זו רק השערה שלי – ביחס למדד נסועה מה קרה מכיוון שהיקף התנועה ירד גם בתקופת הסגר, בייחוד בשלושה חודשים שבהם היינו בסגר מלא.

אסנת אלגום מזרחי: רחלי תתייחס לזה.

אסנת אלגום מזרחי: נעבור הלאה.

אסנת אלגום מזרחי: הכנתי לכם בטעימה מספר דוגמאות מרכזיות מכיוון שאי אפשר, כמו שאמרתי, להקיף את כלל הנושאים שנבדקו בדוח.

אסנת אלגום מזרחי: אחת הסוגיות המרכזיות שעלתה בנושא התקציב היא נושא תשתיות בטיחות, בייחוד מוקדי הסיכון, שזה אותם צירי תנועה בין-עירוניים שבהם משרד התחבורה מבצע, באמצעות חברת נתיבי ישראל, אחת לשנה, במסגרת תוכנית החומש, תוכנית של טיפולי תשתית.

אסנת אלגום מזרחי: אנחנו יכולים כבר לראות מבחינת קיצוץ תקציבי שאם במסגרת תוכנית החומש הנוכחית – שהיא בין 2017 ל-2021 – אנחנו מדברים על סדר-גודל של 200 מיליון שקלים בכל שנה, בשנתיים האחרונות חלו קיצוצים משמעותיים.

אסנת אלגום מזרחי: 190 מיליון הועברו ב-2019 – כבר 40 מיליון פחות ממה שתוכנן – ובשנת 2020 הועברו 40 מיליון שקלים בלבד.

אסנת אלגום מזרחי: בהתייחס לכך גם שרת התחבורה ענתה ליושב-ראש הוועדה בשאילתה בעניין ששמונה פרויקטים לפחות הוקפאו בגלל הקיצוץ התקציבי.

אסנת אלגום מזרחי: זאת אומרת, גם פרויקטים שהתחילו כבר להתבצע בהם תיקונים בשנת 2020, שלא לדבר על פרויקטים שנמצאים בתכנון עתידי, הוקפאו בגלל היעדר תקציב, וכאמור, מוקדי הסיכון הם מוקדי סיכון שמצילים חיים.

אסנת אלגום מזרחי: נציג משרד התחבורה בעצמו אמר לי שקיימת ירידה של 40%-50% בממוצע במספר תאונות הדרכים במוקדים שבהם בוצעו התיקונים.

בועז טופורובסקי: היכן שמתקנים מוקד סיכון יש ירידה של 50% בתאונות דרכים ועכשיו ירדנו לקיצוץ של 40 מיליון ש"ח בלבד ב-2020.

בועז טופורובסקי: חלק מהפרויקטים הוקפאו.

רחלי טבת ויזל: יש בנת"י עשרות פרויקטים של מקדי סיכון שפשוט ממתינים.

רחלי טבת ויזל: הם כבר מאובחנים.

רחלי טבת ויזל: יש צוות שעבד ואבחן מהם מוקדי הסיכון, זה פשוט מוקפא.

אסנת אלגום מזרחי: נמשיך לשקופית הבאה.

אסנת אלגום מזרחי: אני נותנת דוגמה מהנושא של תקני אכיפה.

אסנת אלגום מזרחי: משטרת ישראל, באמצעות אגף התנועה, נתנו לנו מענה ממש סמוך למועד ההתכנסות.

אסנת אלגום מזרחי: אחת השאלות שביקשנו לעקוב אחריה בהמשך להצהרת השר לביטחון הפנים דאז גלעד ארדן שעד 2017 יוכפל מספר הניידות ל-450 ניידות תנועה, רצינו לבדוק מה המצב היום.

אסנת אלגום מזרחי: אנחנו יכולים לראות שכבר בשנתיים האחרונות יש שינויים בנתונים – נשמח שנציג המשטרה יתייחס לזה – 240 ניידות בשנה הקודמת, ב-2019, ומהנתונים שקיבלנו עבור 2020 – 225 ניידות.

אסנת אלגום מזרחי: באותו הקשר יצוין שלשאלתי את נציגי המשטרה האם הם נתקלו במהלך השנה האחרונה באיזשהם חסמים או אתגרים תקציביים נעניתי שלמיטב ידיעתם לא.

אסנת אלגום מזרחי: זאת אומרת שבמשטרת ישראל לא הופסקו או קוצצו תקציבים לפרויקטים של אגף תחבורה.

אסנת אלגום מזרחי: נושאים נוספים ממש על קצה המזלג.

אסנת אלגום מזרחי: כבישים אדומים אלה אותם כבישים שמשטרת ישראל קוראת להם "צירי מיקוד אכיפה".

אסנת אלגום מזרחי: יש לנו כיום 50 כאלה בתחומים העירוניים, כ-150 בבין-עירוניים.

אסנת אלגום מזרחי: המוקדים האלה משתנים משנה לשנה בהתאם למתודולוגיה והחלטה שנקבעת על פי המשטרה.

אסנת אלגום מזרחי: ביקשנו גם איזשהו פילוח של עבירות תנועה שעומדות בבסיס תאונות הדרכים על פי נתוני המשטרה גם במרחב הבין-עירוני וגם בעירוני.

אסנת אלגום מזרחי: אני רוצה רק להדגיש שבמרחב העירוני אחד הנתונים הבולטים היה שעבירת תנועה שבה נפגעו הולכי רגל, תאונות קטלניות שבהן היה אי מתן זכות קדימה להולכי רגל, ניכרו מאוד גם בתחום העירוני וגם בתחום הבין-עירוני.

אסנת אלגום מזרחי: יש לציין שמדובר פה בסוגיה שהיא מכלול של היבטים, לא רק הנושא של אי מתן זכות תנועה, אפשר גם לבחון את התנהגות הולך הרגל עצמו, אפשר לבחון את התשתיות.

אסנת אלגום מזרחי: אנחנו יודעים שיש רשויות מקומיות שבהן אין בכלל מעברי חציה או תשתיות ראויות ומתוכננות היטב להולכי רגל ואני מניחה שרחלי תתייחס לזה גם במסגרת מודל עיר בטוחה של הרלב"ד.

בועז טופורובסקי: גם המרכז לשלטון מקומי יתייחס.

בועז טופורובסקי: לכל נושא יש לנו גורם שממתין להתייחס.

בועז טופורובסקי: אני רוצה לדעת איך התקדמו כי זו לא הפתעה לאף אחד מהנוכחים, בזום וכאן.

אסנת אלגום מזרחי: יחידת שומרי הדרך של הרלב"ד, גם שאלה שאני אשמח להפנות לרחלי ולמשטרה.

אסנת אלגום מזרחי: ממה שהבנתי מנציג הרלב"ד חלה ירידה מאוד חדה, גם במספר הדיווחים, גם במספר הדוחות, שהיחידה המשטרתית המיוחדת מוציאה בהתבסס על הדיווחים שמועברים על ידי מתנדבי שומרי הדרך.

אסנת אלגום מזרחי: ממה שהבנתי, יש כאן אי איזון תקציבי בין הרלב"ד לבין המשטרה.

אסנת אלגום מזרחי: בעוד שבמשטרה היחידה, שמונה כיום שבעה תקנים, מקבלת תקצוב לצורך הדוחות, ברלב"ד עצמה התקצוב לא עלה.

אסנת אלגום מזרחי: פרויקט מצלמות א'3.

אסנת אלגום מזרחי: עלייה במספר הדוחות.

אסנת אלגום מזרחי: אנחנו יודעים שהמצלמות הוקפאו לתקופה בשנת 2018 וחזרו לעבוד ביולי 2019.

אסנת אלגום מזרחי: מעניין יהיה, אגב, לשאול את המשטרה גם לגבי אמצעי אכיפה דיגיטליים חדשים מתקדמים שהם מתכוונים בעתיד להכניס לידי שימוש ולא רק המצלמות האלה.

אסנת אלגום מזרחי: בתחום החינוך נעשו מספר דברים.

אסנת אלגום מזרחי: אנחנו יודעים שיש מספר תוכניות שקודמו.

אסנת אלגום מזרחי: אנחנו יודעים מצד שני שיש מספר תוכנית שלצערנו קוצצו, הוקפאו.

אסנת אלגום מזרחי: אני רוצה רק לתת דגש אחד על הנושא של משמרות הזה"ב, דיברנו על זה גם בדיון הבוקר בנושא מוסדות חינוך.

אסנת אלגום מזרחי: בשנת 2019 משטרת ישראל, שאחראית על הכשרת מדריכי הזה"ב, קיצצה ב-50% את התקנים של השוטרים, מ-40 ל-20.

אסנת אלגום מזרחי: הפער שנוצר עוד כבר לפני תקופת הקורונה בכיתות שלמדו והוכשרו - - -

בועז טופורובסקי: נועם תקשיב לזה כי גם על זה נשאל אתכם.

בועז טופורובסקי: קיצוץ בתקנים מ-40 ל-20, הוכשרו רק 141 במקום 290 שוטרים וכתוצאה מכך רק 1,000 כיתות מתוך 2,300.

בועז טופורובסקי: גם מקס אבירם ממשרד החינוך עוד מעט יתייחס לזה.

נועם בגיינסקי: אני מזכיר לאדוני שממרס אין כיתות.

בועז טופורובסקי: אין בעיה אבל ההכשרה המתוכננת לשוטרים לא קשורה לזה שאין כיתות.

בועז טופורובסקי: תכף נגיע לזה.

נועם בגיינסקי: אין לנו כיתות להכשיר.

אסנת אלגום מזרחי: בדיוק כמו שאדוני היושב-ראש הזכיר, יש פה שתי סוגיות: הכשרת השוטרים עצמם, את מערך השיטור הקהילתי שאמורים לבוא ולמלא את החלל שנוצר בעקבות הקיצוץ בתקנים של שוטרות מדריכות הזה"ב, ויש כאן גם את הנושא של הלמידה בתקופת הקורונה, שבה תלמידי כיתות ה'-ו' נכון לעכשיו, וכבר מספר חודשים, לומדים במתווה למידה מרחוק מהבית, מה שבפועל גם מקשה על ההכשרה שלהם, בין אם יש הכשרה מקוונת בזום או באמצעי הדיגיטל, כמו שמשרד החינוך והמשטרה ציינו במענה, ובין אם תלמידי הכיתות הנמוכות, שבינתיים כבר חזרו ללמוד, למעשה מגיעים לבית הספר מבלי שיש פתרון לשמירה על בטיחותם.

בועז טופורובסקי: בדיוק, מי שומר עליהם, זאת השאלה.

אסנת אלגום מזרחי: ממש כך.

אסנת אלגום מזרחי: אז אני יודעת גם ממקס אבירם שיש כל מיני יוזמות מקומיות של מנהלים ושל הורים אבל - - -

בועז טופורובסקי: יוזמה מקומית זה טוב ויפה, זה בונוס.

בועז טופורובסקי: המדינה צריכה לדאוג שילדים בכיתות א'-ב' ילכו לבית ספר ויש מי שישמור עליהם חוץ מההורים.

בועז טופורובסקי: ההורים זה בטוח.

אסנת אלגום מזרחי: אנחנו נעבור לקראת סיום לשקופית הבאה.

אסנת אלגום מזרחי: ריכזתי סימן שאלה גדול בכותרת של סטטוס של כמה תוכניות עבודה מאוד בולטות וצוותי עבודה שקמו במהלך חמש השנים האחרונות והוזכרו בדוח ועדת הכלכלה הראשוני.

אסנת אלגום מזרחי: אחד מהם זה הפרויקט של משרד התחבורה, אם אנחנו מדברים על הנושא של כלי רכב כבדים וחניוני מנוחה.

אסנת אלגום מזרחי: הבנתי ממשרד התחבורה שכבר קמה תוכנית, קמה אפילו יחידה מיוחדת, אגף המטענים במשרד, שבו הונחו לפני הממשלה הצעות לחניונים, למפרצי עצירה, לתוספת של חניוני מנוחה עבור נהגי כלי הרכב הכבד, אולם ללא תקציב מתאים היא לא תוכל לצאת לפועל.

אסנת אלגום מזרחי: ציטוט של נציג משרד התחבורה.

אסנת אלגום מזרחי: זה נושא אחד.

אסנת אלגום מזרחי: הפחתת העומס בבתי המשפט לתעבורה.

אסנת אלגום מזרחי: אנחנו יודעים שכבר בנובמבר 2018 הוקם צוות בין-משרדי שבחן את הדרכים להפחית את העומס.

אסנת אלגום מזרחי: אחת מהן הייתה להציע מודל חלופי מעניין שלפיו הדיון בעבירות של ברירת משפט לא יתנהל בפני בית המשפט לתעבורה אלא יוקם בית דין מינהלי לענייני תעבורה עם דיינים, עם מבנה שכבר מוזכר בדוח.

אסנת אלגום מזרחי: באמצעות בית הדין הזה כל העומס של ברירות המשפט יופנה אל בית הדין הזה.

אסנת אלגום מזרחי: הצוות כבר קם, גיבש את המלצותיו, הגיש דוח בשנה שעברה לשר המשפטים דאז אמיר אוחנה.

אסנת אלגום מזרחי: הבנתי משיחה שערכתי עם מחלקת חקיקה במשרד המשפטים שזה נמצא כבר היום אצל הגורמים הרלוונטיים בממשלה, כולל שר המשפטים המכהן - - -

בועז טופורובסקי: עוד מעט משרד המשפטים יתייחסו לזה.

בועז טופורובסקי: בואי נמשיך.

אסנת אלגום מזרחי: מאגר פוסלי רישיון זה עוד פרויקט מעניין שהוקם במסגרת מטה ישראל דיגיטלית והיום לא ברור מה הסטטוס שלו.

בועז טופורובסקי: הוא עוד לא הוקם, הוא היה אמור להיות מוקם ממזמן.

אסנת אלגום מזרחי: הוקם צוות עבודה, המאגר לא הוקם, נכון מאוד.

אסנת אלגום מזרחי: בוצעה היתכנות למערכת, נבדקה המערכת, בינתיים הפרויקט של "ישראל דיגיטלית" עבר למשרד הדיגיטל.

בועז טופורובסקי: זה אבסורד.

בועז טופורובסקי: פשוט אבסורד.

בועז טופורובסקי: אי אפשר לדעת מי פסול רישיון במדינת ישראל.

אסנת אלגום מזרחי: אין גם איזשהו ממשק בין המערכות.

אסנת אלגום מזרחי: יכול להיות שיש מערכת נתונים של משרד התחבורה, יכול להיות של המשטרה, של הנהלת בתי המשפט ואין ממשק שמחבר ומקשר בין כל הנתונים האלה.

אסנת אלגום מזרחי: הנושא של טכוגרף דיגיטלי.

אסנת אלגום מזרחי: התקנות כבר הוכנו גם להתייחסות הציבור, גם לחקיקה.

אסנת אלגום מזרחי: אנחנו מדברים על הנושא הזה כבר מ-2016.

אסנת אלגום מזרחי: אנחנו רואים שבאמת הניטור, המעקב והנושא של הטמעת הטכוגרף בארץ עדיין נמצא בשלב שלא ברור מה קורה והיכן זה עומד.

בועז טופורובסקי: מה זה "בשלב"?

בועז טופורובסקי: רכב כבד שמגיע לארץ יש בו טכוגרף דיגיטלי כי כך בעולם המערבי המתקדם פועלים.

בועז טופורובסקי: באים מוציאים את הטכוגרף הדיגיטלי ושמים אנלוגי.

בועז טופורובסקי: עד כדי כך האבסורד.

בועז טופורובסקי: במקום שיטפלו בזה יש עוד פעם בירוקרטיה.

בועז טופורובסקי: תכף נקבל לזה התייחסות.

אסנת אלגום מזרחי: לסיכום, אכיפה בחברה הערבית זו תוכנית שהמשטרה נשאלה, הבנתי גם מהמשטרה שיש תוכנית חומש.

אסנת אלגום מזרחי: שנה שעברה נאמר לי שגם התוכנית הזו הופסקה בשל קיצוץ תקציבי.

אסנת אלגום מזרחי: עולה השאלה איפה עומדת היום התוכנית.

אסנת אלגום מזרחי: כמה תחנות משטרה באמת קיימות בפועל, תחנות או נקודות משטרה, ביישובי החברה הערבית, בערים המעורבות, נשמח לקבל על זה נתונים.

אסנת אלגום מזרחי: שקף אחרון.

אסנת אלגום מזרחי: מספר סוגיות שעולות לדיון לגבי כלל ההיבטים שנכללים במסמך הם: הצורך בגוף מתכלל, חלוקת התפקידים היא רבה, הגופים הם רבים, אבל השאלה איפה יש אבא ואימא לכל הנושא של הזה של הטיפול, הפיקוח והתכלול, התיאום בין כולם; נושא המחסור התקציבי עלה באופן שוטף; והנושא השלישי החשוב כדי להתוות את הדרך הלאה הוא לדון במאפייני ההיפגעות הייחודיים, במיוחד לנוכח תקופת הקורונה, אם חלו שינויים בדפוסי ההתניידות של אזרחי ישראל, גם בתחומים העירוניים, גם בתחומים הבין-עירוניים, ירידה בשימוש בתחבורה ציבורית, מיקום - - -

בועז טופורובסקי: הרלב"ד לא מקבל דיווח שוטף מכולם?

רחלי טבת ויזל: אנחנו יודעים, אני כבר אתייחס לזה.

אסנת אלגום מזרחי: בכל הנושאים האלה חשוב לדון.

בועז טופורובסקי: אסנת, המון תודה.

בועז טופורובסקי: לפני שאני נותן לרחלי את רשות הדיבור אני רוצה שעו"ד נעמה דניאל תיתן איזושהי סקירה קצרצרה על תיקון מס' 3 לחוק הרשות הלאומית, שמצד אחד נתן לה קביעות, מצד שני לא נתן לה סמכות.

בועז טופורובסקי: גם הוועדה התייחסה לזה.

נעמה דניאל: תודה רבה.

נעמה דניאל: באמת רק כמה מילים על ההיסטוריה "העדכנית" של חוק הרשות הלאומית לבטיחות בדרכים.

נעמה דניאל: כמו שרובכם בטח יודעים, הרשות הלאומית לבטיחות בדרכים הוקמה בחוק שהיה הוראת שעה.

נעמה דניאל: כלומר, הפעילות של הרשות הלאומית לבטיחות בדרכים הייתה מלכתחילה קצובה בזמן.

נעמה דניאל: היא הוארכה כמה פעמים, בין בצווים, בין בתיקון חקיקה שנערך על ידי ועדת הכלכלה, וביוני 2018, ממש בדקה ה-90', ועדת הכלכלה דנה בתיקון שמטרתו הייתה כפולה: אחת, להקנות לרשות הלאומית לבטיחות בדרכים מעמד של קבע, כלומר שפעילותה לא תהיה עוד קצובה בזמן; והדבר השני, הוועדה דנה במספר תיקונים לסמכויות הרשות הלאומית לבטיחות בדרכים שהוצאו בידי הממשלה בהצעת החוק הממשלתית.

נעמה דניאל: מה שקרה בדיונים האלה בשנת 2018 הוא שהוועדה הביעה ביקורת מאוד קשה לגבי סמכויות הרשות הלאומית לבטיחות בדרכים, או יותר נכון לגבי היעדר סמכויות הרשות הלאומית לבטיחות בדרכים.

נעמה דניאל: היא הביעה חשש שהצעת החוק הממשלתית, במקום להקנות לרשות עוד סמכויות ולחזק אותה ואת עצמאותה, עלולה לא לעשות את זה אלא אפילו לגרוע מהסמכויות שכבר קיימות לרשות הלאומית לבטיחות בדרכים.

נעמה דניאל: היא הביעה חשש בעניין התקציבים ובפרט של הרשויות המקומיות.

נעמה דניאל: הוועדה הפצירה בממשלה – גם ח"כ עמאר, שהשתתף אז בדיונים, העלה את זה – לפחות לתת איזושהי התחייבות שהממשלה תדון בכל כמה חודשים בענייני בטיחות בדרכים, אם לא ממש תקים בחקיקה ועדת שרים לענייני בטיחות בדרכים.

נעמה דניאל: בסופו של דבר הוועדה לא העבירה את החלק של התיקונים שנגע לסמכויות הרשות מתוך החשש שהוא יפגע בסמכויות הרשות הלאומית לבטיחות בדרכים אלא רק את החלק שהופך את הרשות הלאומית לבטיחות בדרכים לרשות קבועה ומקנה לה מעמד של קבע, מתוך זה שהוועדה באמת עמדה על חשיבות הרשות, על הפעילות החשובה שהיא עושה והפצירה בממשלה לבחון שוב את עניין הסמכויות ועצמאות הרשות.

בועז טופורובסקי: וזה לא קרה.

בועז טופורובסקי: מה שנעמה אומרת, מה שרחלי יודעת וכולנו יודעים, זה טוב שיש את הרלב"ד אבל זה אבסורד שאין לה סמכויות ואחריות כמו שהיינו מצפים מגוף כזה.

בועז טופורובסקי: רחלי, נושא הדיון, אני מזכיר, הוא היעדר תוכנית לאומית רב-שנתית לנושא בטיחות בדרכים.

בועז טופורובסקי: את בטח עכשיו תציגי לנו את העיקרים שלה.

בועז טופורובסקי: אני אשמח שתוך כדי תגידי מה את צריכה כמנכ"לית הרלב"ד, איזה סמכויות את צריכה בשביל שתוכלי להוציא לפועל את התוכנית ושלא נבוא עוד כמה שנים ונגיד: זה לא קרה כי המשרד הזה לא הקשיב, זה לא קרה כי המשרד ההוא לא הקשיב.

בועז טופורובסקי: בבקשה.

רחלי טבת ויזל: אני לא מתכוונת לדבר הרבה על נתונים, רק כאלה שבאמת רלוונטיים לנו לדיון עצמו.

רחלי טבת ויזל: אלה הנתונים, אני רצה עליהם.

רחלי טבת ויזל: עד 2012 הייתה ירידה מסוימת, לקראת 2016 עלייה, מ-2016 אנחנו רואים סוג של התמתנות.

רחלי טבת ויזל: השנה אנחנו כרגע ב-30 הרוגים פחות יחסית לשנה שעברה, אנחנו מדברים על 10% פחות.

רחלי טבת ויזל: זה לא בהכרח בגלל הסגר, אני עוד רגע אגע בזה.

רחלי טבת ויזל: השקף הזה הוא חשוב.

רחלי טבת ויזל: שימו לב, יחסית ל-1990, כשאני מדברת על מספר כלי הרכב, מספר מחזיקי רישיון, הנסועה שלנו עלתה בצורה דרמטית בעשורים האחרונים.

רחלי טבת ויזל: לעומת זאת, מספר הדרכים הסלולות לא עלה בהתאמה ומספר ההרוגים ומספר תאונות הדרכים הקטלניות הוא באיזושהי ירידה.

רחלי טבת ויזל: הוא נמצא בירידה אבל ירידה לא מספקת, אפשר לרדת עוד הרבה יותר.

רחלי טבת ויזל: שקף הבא.

רחלי טבת ויזל: אני לא אשווה כרגע לעולם אבל מצבנו לא מדהים יחסית לעולם, לא אכנס לזה עכשיו, אתם תראו את זה במצגת.

בועז טופורובסקי: זה 2018, 2018 הייתה שנה קצת שונה.

רחלי טבת ויזל: יחסית טובה.

רחלי טבת ויזל: 2018 כי זה המקסימום שיש לנו מרחבי העולם.

בועז טופורובסקי: והיעד של שר התחבורה היה שאנחנו נגיע להיות בחמשת המקומות הראשונים.

רחלי טבת ויזל: כן, אבל צריך לקחת בחשבון שב-2005, כשהתוכנית של שיינין הייתה, היינו לפני מיקרו מוביליטי, פלאפונים, מסיחי דעת.

רחלי טבת ויזל: יש דברים שהתקדמו ויש שלא, אני עוד רגע אגע בהם.

רחלי טבת ויזל: נמשיך הלאה.

רחלי טבת ויזל: זה הפילוח.

רחלי טבת ויזל: הפילוח הוא חשוב בכדי לראות מה צריך להיות בתוכניות הבאות.

רחלי טבת ויזל: רכב פרטי ומסחרי תופס מעט יותר מ-30% מהנפגעים.

רחלי טבת ויזל: אנחנו לא יכולים לדבר רק על הרוגים.

רחלי טבת ויזל: זו טעות לדבר על הרוגים ולפלח רק הרוגים.

רחלי טבת ויזל: צריך כל הזמן לדבר על הרוגים ולפחות פצועים קשה, כי הפער בין הרוג ופצוע קשה זה לפעמים זמן פינוי או גיל.

רחלי טבת ויזל: כל העולם מדבר על גם וגם.

רחלי טבת ויזל: מה מטריד אותי?

רחלי טבת ויזל: 27% הולכי רגל, 20% אופנועים – דיברנו על זה, בלי שום פרופורציות לחלקם – 10% מיקרו-מוביליטי, שאנחנו מברכים על זה שהוא קיים אבל צריך לנהל אותו בצורה נכונה.

רחלי טבת ויזל: זאת אומרת שהרוב הוא לא בהכרח הרכב הפרטי והמסחרי וזה צריך להשפיע לנו על התוכניות.

רחלי טבת ויזל: בשקף הבא ניתן לראות מה עלה במהלך 2020.

רחלי טבת ויזל: האופנוע עלה בצורה דרמטית.

בועז טופורובסקי: רחלי, אני רק מזכיר שרוב הדברים הוצגו לנו בוועדה לפני כחודש.

רחלי טבת ויזל: כן, אני רק נותנת לך את אלה שאחר כך יגיעו לתוכנית הלאומית.

רחלי טבת ויזל: אני רצה קדימה.

רחלי טבת ויזל: השקף הזה הוא משמעותי – אתה כבר שמעת את זה יותר מפעם אחת – כמו שאמרה אסנת, כשסופרים רק הרוגים אז הסיפור הוא בבין-עירוני, כשסופרים הרוגים ופצועים קשה האירוע הוא עירוני ולשם צריך לכוון ולשם תלך התוכנית הלאומית.

רחלי טבת ויזל: הלאה.

רחלי טבת ויזל: החברה הערבית – דיברו על זה חברי הכנסת שהיו פה – 27% מההרוגים והפצועים למרות שהם רק 21%.

בועז טופורובסקי: בעירוני, אתמול היה לי זום עם נציגים מוניציפאליים מכול רחבי הארץ ועלה כל הזמן הנושא שמשיתים עליהם את האחריות בלי תקצוב הולם.

בועז טופורובסקי: אומרים להם: תעשה שם רמזור, תזיז את זה, אבל אף אחד לא מתקצב.

רחלי טבת ויזל: זה בדיוק העניין.

רחלי טבת ויזל: פה אני מתחילה לדבר על מה בדיוק קרה.

רחלי טבת ויזל: כשאני מסתכלת על החברה הערבית ואני מסתכלת מה קורה בתוך האוכלוסייה הערבית יש לנו כמה בעיות.

רחלי טבת ויזל: אין תוכניות תמרור בחברה הערבית.

רחלי טבת ויזל: קיבלנו ב-2017 5 מיליון שקל תקציבי תמיכה רק בשביל שיגישו תוכניות.

רחלי טבת ויזל: זה הספיק ל-38 ערים שרק הגישו תוכנית ונגמר.

רחלי טבת ויזל: 5 מיליון זה כלום.

רחלי טבת ויזל: זה נגמר בכלום זמן.

רחלי טבת ויזל: תוך חודשיים כולם ענו ונגמר הכסף.

רחלי טבת ויזל: זה גם תשתיות מקומיות, זה גם כמובן הרבה חינוך והסברה.

רחלי טבת ויזל: בשנתיים שקיבלנו תוספת – אני לא זוכרת בדיוק כמה, סביב 10-14 מיליון שקל – השקענו רק בהסברה, רק בכדורגל עם הילדים בכדי שילמדו, ראינו ירידה דרמטית.

רחלי טבת ויזל: זאת אומרת שמול תקציבים לא דרמטיים הירידה היא גדולה.

רחלי טבת ויזל: עוד משהו שאני רוצה להגיד על החברה הערבית הוא שצריך לקחת בחשבון, ונאמר פה נכון, שהרבה מאוד מהם נהרגים לא בתוך הכפר והעיר אלא על הבין-עירוני, הקילומטראז' שעושים הוא גדול וכשאין לך תמרורים בתוך הכפר שלך אז אתה גם לא יודע איך להתנהג בחוץ.

רחלי טבת ויזל: זה לגבי החברה הערבית, זה חלק מהתוכנית הלאומית, עוד רגע נגע בה.

רחלי טבת ויזל: השקף הבא הוא רק לסבר את האוזן בנושא קורונה.

רחלי טבת ויזל: יש הרבה יותר נתונים אבל אני רק רוצה להראות את זה.

רחלי טבת ויזל: אנחנו כל דבר מודדים גם יחסית לנסועה.

רחלי טבת ויזל: כל שנה אנחנו מודדים כמה הרוגים יש לנו יחסית לנסועה.

רחלי טבת ויזל: בחודשי הסגר – פה יש לדוגמה את חודשים מרס-אפריל, הסגר הראשון - - -

בועז טופורובסקי: ממה את חושבת העלייה?

רחלי טבת ויזל: 7.3 למיליארד קילומטר נסועה – אין נתון כזה בשום חודש כבר שנים.

רחלי טבת ויזל: אנחנו יודעים מה הייתה העלייה, העלייה הייתה רוכבי אופנוע, נהגים צעירים וחברה ערבית.

רחלי טבת ויזל: איזה סוג של תאונות?

רחלי טבת ויזל: המון תאונות עצמיות.

רחלי טבת ויזל: הכבישים הריקים לכאורה הזמינו התנהגות בריונית בכביש.

רחלי טבת ויזל: ברגע שאתה רואה שרוב התאונות הן תאונות עצמיות, שאתה לוקח סיבוב וממשיך ישר, מתנגש בעצמים דוממים, זה סוג של התנהגות שהייתה בעייתית מאוד.

רחלי טבת ויזל: כשאני בכלל מסתכלת על כל נתוני הסגר ההבדלים הם לא דרמטיים משנים קודמות.

רחלי טבת ויזל: זה היה צריך להיות הרבה יותר.

רחלי טבת ויזל: לכן, כשאני מדברת על 30 הרוגים פחות, היה צריך להיות 50 הרוגים פחות בשנה.

רחלי טבת ויזל: זה שיש 30 הרוגים פחות זה נהדר כי יש תוכניות שכן עובדות – אזרחים ותיקים, רכב כבד – אבל עדיין זה היה צריך להיות הרבה יותר דרמטי.

רחלי טבת ויזל: שקף הבא, ופה אני מסיימת עם הנתונים, הוא השוואה ל-OECD.

רחלי טבת ויזל: אצלנו הייתה ירידה בנסועה של 60% אבל רק ירידה של 23% בנפגעים, מצב מדינות ה-OECD יותר טוב.

רחלי טבת ויזל: שאלת על תקציב הרלב"ד.

רחלי טבת ויזל: נגיד שאני מנטרלת את ה-550 – כי 200 מתוכם מלכתחילה היו מיועדים למשטרה, הם היו צבועים למשטרה, אנחנו לא נגענו בהם בכלל – אני מגיעה ל-330 בתחילת הדרך ול-73 היום.

רחלי טבת ויזל: זה בולט כי זה אומר שאתה עושה פחות הסברה.

בועז טופורובסקי: זה גם בולט בנתונים.

רחלי טבת ויזל: יש דברים שלא קשורים לתשתיות שהרלב"ד עושה.

רחלי טבת ויזל: חינוך והסברה – אתה יורד משנה לשנה.

רחלי טבת ויזל: אנחנו מעבירים לשלטון המקומי כסף בשביל לעשות פעילות חינוך, הדרכה.

רחלי טבת ויזל: העברנו השנה 7 מיליון שקל לכל השלטון המקומי.

רחלי טבת ויזל: שם כל גרוש מנוצל, אין לי פערים.

רחלי טבת ויזל: וזהו, זה מה שיש לי לתת לכל השלטון המקומי, שעובדים שם מאוד קשה.

רחלי טבת ויזל: עכשיו בואו נדבר על התוכנית הלאומית.

רחלי טבת ויזל: אני אגיד מילה על תוכניות קודמות.

רחלי טבת ויזל: כשאנחנו בודקים אחורה – ואסנת עשתה עבודה מדהימה – יש שני דברים שצריך לקחת בחשבון: א', יש שינוי נסיבות, חלק מהתוכנית של שיינין פחות רלוונטי היום, אין שם מיקרו-מוביליטי, אין היסחי דעת וכו'; ב', אני יכולה להסתכל בהתאמה ולראות מה נעשה ומה לא נעשה ואני כן אסתכל דרך החור שבגרוש.

רחלי טבת ויזל: אם אני אסתכל על החלטת 2017:

רחלי טבת ויזל: אז ביקשו שנשנה את השיטה איך סופרים הרוגים ופצועים קשה במדינת ישראל – שינינו; ביקשו שניקח 5 מיליון שקל לצורך תוכניות תמרור – נוצל; ביקשו שיהיה חינוך תעבורתי בבתי הספר ותהיה תיאוריה בבתי הספר – זה קרה; דברים שלא היו בתקציב – נעשו, שומרי הדרך אפילו; אמרו שתהיה יחידה מולנו – יש יחידה מולנו, עם 7 תקנים, עובדים מצוין.

רחלי טבת ויזל: כל מה שקשור לכסף – כמעט ולא קרה.

רחלי טבת ויזל: אם המשטרה היום קיבלה 7 תקנים ואני מבקשת 2 מיליון שקל – ואני מחזיקה מנהל, 7 בנות שירות לאומי ו-80,000 מתנדבים ואני אמורה לעבוד מול המשטרה ומבקשת עוד 2 מיליון שקל בשביל להפעיל את הדבר הזה – אין.

רחלי טבת ויזל: זה תקציב שהולך ויורד.

בועז טופורובסקי: את ממבקשת ממשרד האוצר או ממשרד התחבורה?

רחלי טבת ויזל: השורות שלנו הן שורות בתוך משרד התחבורה ובשורות שבתוך משרד התחבורה בסופו של דבר הבקשה היא לאוצר, לא למשרד התחבורה.

בועז טופורובסקי: מי נלחם עליכם?

בועז טופורובסקי: את לבד מול האוצר או את ומשרד התחבורה?

רחלי טבת ויזל: משרד התחבורה מול האוצר ואני מול האוצר.

רחלי טבת ויזל: אתה הזכרת פה את העניין של האופנועים, עם פסי המגן, עם ההכשרה, אני אתן לך את זה דוגמה.

רחלי טבת ויזל: כמה דיברנו על ההכשרה?

רחלי טבת ויזל: 2 מיליון שקל הכשרה מתקדמת לרוכבי אופנוע אושרו בוועדת הכספים אצל גפני, כמה ועדת החריגים אישרה לנו?

רחלי טבת ויזל: 500,000 שקל.

בועז טופורובסקי: למה לא אמרת לי את זה?

בועז טופורובסקי: זו פעם ראשונה שאני שומע.

רחלי טבת ויזל: כי זה מה שעכשיו היה בוועדת חריגים.

רחלי טבת ויזל: אני אמורה עם ה-500,000 האלה להתחיל להניע פיילוט ולהתחיל להתקדם.

בועז טופורובסקי: אריאל שאתנו בזום עוד מעט יתייחס לזה.

רחלי טבת ויזל: זה לא קשור לאריאל, זה קשור לוועדת חריגים.

רחלי טבת ויזל: עכשיו נעבור לתוכנית המרכזית, מה אנחנו חושבים שצריך להיות.

רחלי טבת ויזל: בשנה שעברה כבר אמרנו – גם בעקבות ועדת סטוקהולם אבל גם לפני כן, כשאתה מסתכל בעולם יש תוכניות לאומיות שמצליחות – קבענו יעד לאומי שכולם צריכים להתקבע עליו של הורדה ב-50% עד 2030, וזה דבר שהוא אפשרי.

רחלי טבת ויזל: יש ארבעה דברים מרכזיים שצריך לגעת בהם בתוכנית הלאומית: אופנועים וחברה ערבית – דיברנו על זה כרגע, אני לא ארחיב.

רחלי טבת ויזל: אני רוצה שנגע בתוכנית "50 עד 30" ובנושא העיר הבטוחה.

רחלי טבת ויזל: מהי תוכנית "50 עד 30"?

רחלי טבת ויזל: הייתה ועידה בין-לאומית השנה 2020 בשבדיה שקבעה יעד עולמי.

רחלי טבת ויזל: ארגון הבריאות העולמי, הבנק העולמי וכו' הולכים על היעד הזה.

רחלי טבת ויזל: בכדי להגיע ליעד הזה צריך לשנות תפיסה בחלק מהדברים ולראות איך הולכים אליו.

רחלי טבת ויזל: אחד הדברים המרכזיים שעלו באותו כנס הוא סיפור של ההתייחסות לעירוני, שגם אנחנו מעלים אותו פעם אחר פעם.

רחלי טבת ויזל: בעקבות זה נבנה מודל שאנחנו מציעים אותו שקשור לערים בטוחות.

רחלי טבת ויזל: אחת הדוגמאות זה מיתון תנועה.

רחלי טבת ויזל: אני לא אסקור את כל מה שיש בתוכנית.

רחלי טבת ויזל: יש בתוכנית גם נושאים שאתה עוסק ומדבר עליהם שקשורים לטכנולוגיות.

בועז טופורובסקי: דיברנו על זה.

בועז טופורובסקי: אני רק אומר שברגע שהיעד שלך הוא 50% – ממנו יתחיל המשא ומתן.

בועז טופורובסקי: אם, לצורך העניין, לאפס הרוגים תצטרכי 10 "איקס", ל-50% הרוגים תצטרכי 3 "איקס", אז יתחילו אתך במשא ומתן מ-3 "איקס" במקום שיתחילו אתך מ-10 "איקס" בשביל להגיע ל-3 "איקס".

רחלי טבת ויזל: אנחנו צריכים לקבוע יעד שהוא אמיתי וריאלי, להוריד תוך עשור ל-50%.

בועז טופורובסקי: הוא שאפתני.

רחלי טבת ויזל: הוא שאפתני מאוד אבל הוא צריך להיות ריאלי, בגלל זה אני לא אומרת אפס.

רחלי טבת ויזל: אנחנו לא הכי חכמים בעולם ולא היחידים.

רחלי טבת ויזל: זו הצהרה בין-לאומית שחתמו עליה שרי תחבורה ותשתיות מכול העולם.

רחלי טבת ויזל: שם מדובר על 50% עד 2030.

רחלי טבת ויזל: זה היעד העולמי עכשיו.

רחלי טבת ויזל: ירדו מ- .

רחלי טבת ויזל: Vision Zeroיש נושאים שונים שנמצאים בתוך התוכנית, אני שמה לך את זה לא בכדי לפרט את התוכנית כמו להגיד שישנה תוכנית.

בועז טופורובסקי: אני רואה את כל הנושאים, מי מתכלל את זה?

רחלי טבת ויזל: בתוכנית הזו יש מלא נושאים.

רחלי טבת ויזל: אנחנו יודעים לכתוב את התוכנית, אנחנו גם יודעים להגיד מה היה ימינה שמאלה, אבל, אדוני, אם זה תהיה תוכנית של הרשות הלאומית לבטיחות בדרכים עם המצב החוקי שלנו היום והמצב כפי שקורה בפועל בתוכניות אחרות, שנינו יודעים שזה לא יצא לפועל.

רחלי טבת ויזל: לכן מה שביקשנו – וזה מה ששרת התחבורה לשמחתי קידמה – שלתוכנית הלאומית הזו צריכים להיות שותפים בתכנון ובביצוע כל משרדי הממשלה.

רחלי טבת ויזל: אנחנו נשים את המצע.

רחלי טבת ויזל: כל מי שזה רלוונטי לו צריך להיות מעורב בזה כי אחרת זה לא יקרה.

רחלי טבת ויזל: לכן יש את הצעת המחליטים שדיברה על לשים תוכנית תוך 4 חודשים.

רחלי טבת ויזל: אנחנו יודעים להגיד אותה אבל אנחנו רוצים גם לשמוע אנשים אחרים.

רחלי טבת ויזל: מה השתנה בתוכנית הזו?

רחלי טבת ויזל: א', אנחנו שמים נושאים אחרים, וב', אנחנו מחלצים מתוכה משהו שעד היום לא התייחסנו אליו שזה מודל העיר הבטוחה ורוצים ללכת עליו חזק.

רחלי טבת ויזל: השלטון המקומי הם פרטנרים מצוינים.

רחלי טבת ויזל: יש רצון טוב בשלטון המקומי כן להתקדם.

רחלי טבת ויזל: אני רוצה להראות לך איך זה נראה, זה סרטון של שתי דקות.

בועז טופורובסקי: כמה כסף את צריכה בשביל התוכנית הזו?

רחלי טבת ויזל: בדיוק עכשיו אנחנו ב-120 יום שבהם על כל נושא ונושא יהיה אומדן כמה כסף צריך להגיש לממשלה.

בועז טופורובסקי: עברנו את הנושאים האלה, אני מבין, עיר בטוחה וכו', אבל משהו לא ברור לי.

בועז טופורובסקי: אני מנסה להבין איפה בתוכנית הזו יש למשל חלוקת סמכויות ואחריות.

בועז טופורובסקי: למשל: יש 70 מוקדי סיכון שעלות תיקון שלהם היא 220 מיליון שקל ולכן זה צריך להיות כך שמי שמתכלל את זה זה הרלב"ד וכו' וכו'.

רחלי טבת ויזל: בתוך התוכנית יש גם אלמנט של ניהול בטיחות, מי מנהל את הבטיחות במדינת ישראל, למי יש את הסמכויות לניהול הבטיחות, זה הולך להיות חלק מהתוכנית הלאומית.

בועז טופורובסקי: כשהצגתי אתמול נקודות מתוך זה לאנשים מהשלטון המקומי הם אמרו: יופי, אתם יודעים כמה מצגות כאלה אנחנו רואים?

בועז טופורובסקי: איפה התקציב?

בועז טופורובסקי: איפה האחריות?

בועז טופורובסקי: מי שבא ואומר לי: תעשה את זה – אין בעיה, שיביא לי גם את הכסף לעשות את זה ואיפה שצריך גם אישורים לתקנים, תב"רים וכו'.

רחלי טבת ויזל: אתה צודק, חייבים פה תקציבים, אבל כשהמדינה למשל מחליטה – כמו בהולנד לפני שבוע – שבעירוני נוסעים 30 קמ"ש ולא נוסעים 50 קמ"ש כי זה מוריד בצורה דרמטית, זו החלטה של המדינה.

רחלי טבת ויזל: את המשמעויות התקציביות שלה צריך לבדוק.

רחלי טבת ויזל: איך עושים 30 קמ"ש ולא רק בחקיקה אלא גם בהצרת מיסעות, "אוזניים" ובמפרים וצריך יהיה לתמחר את זה.

רחלי טבת ויזל: אבל קודם כל יש מלמעלה את ההחלטה, לדוגמה שהמדינה הולכת ל-30 קמ"ש.

רחלי טבת ויזל: החלטות מהסוג הזה צריכות להתקבל בתוך התוכנית הלאומית ואחר כך צריך יהיה לתת, תוך 120 יום, אומדן לכל דבר כזה.

בועז טופורובסקי: אני רק מנסה להבין שכולנו משדרים על אותו גל: תוך 120 יום אמורה ממשלת ישראל לקבל תוכנית רב-שנתית לאומית בנושא בטיחות בדרכים עד 2030 כולל אומדן, כאשר אתם מציעים ירידה של 50% בהרוגים עד 2030?

רחלי טבת ויזל: נכון, זה היעד, חד-משמעית.

רחלי טבת ויזל: מבחינת הרלב"ד, אנחנו ערוכים לשים את התוכנית, אבל אם רק אני אשים אותה היא לא תהיה שווה.

בועז טופורובסקי: אני לא חושב שיש טעם להיכנס למשהו שעוד לא הוחלט בממשלה, אני רק נותן כאן איזשהם קווים מנחים לכל נציגי הממשלה וגם לך.

בועז טופורובסקי: התוכנית הזו תצליח רק אם היא תהיה יחד עם הגדרת סמכויות ברורה, אחריות, מי אחראי על כל דבר, מי נותן דין וחשבון על כל דבר – דין וחשבון זה לא רק בפני הוועדה, דין וחשבון זה גם בפני הציבור, אם זה צריך להיות פלילי אז גם פלילי, דין וחשבון על האחריות בחיי אדם – גם תקציבים ברורים, גם אחריות משרדית של כל דבר והתכלול.

בועז טופורובסקי: אני חושב שאם תציגו לנו תוכנית, הרלב"ד, וכל פעם תבואו לכאן ותסבירו לנו למה זה לא הצליח וזה לא הצליח – זה לא נכון.

בועז טופורובסקי: בשביל שזה יצליח את צריכה להיות זו שמתכללת.

בועז טופורובסקי: אם את תקבלי כדוגמה את 200 מיליון השקלים לתיקון מוקדי סיכון ותעבירי את זה לנתיבי ישראל בהתאם להתפתחות אז זה יקרה כי את יודעת שהכסף הזה ילך לשם.

בועז טופורובסקי: את לא תקצצי בתקציב של עצמך.

בועז טופורובסקי: זה ברור.

בועז טופורובסקי: אבל אם זה ימשיך כך וכל אחד יפיל אשמה על אחר – כי זה מה שקורה, אם על 5 מיליון שקלים בא משרד התחבורה ואומר לי: האוצר לא נותן, בא האוצר אומר שמשרד התחבורה לא נותן, אז זה יקרה על כל התוכנית הזו, ואנחנו רוצים שזו תהיה תוכנית שתצליח.

בועז טופורובסקי: אין לי שום כוונה להעליב במובן הזה שאני מקצר את הדיון, ההפך, אני רוצה שבאמת נצליח בזה ואני רוצה שיהיו לך הכלים להצליח מתוך הידע המקצועי שלך וההבנה המקצועית שעבודת הקודש שאתם עושים ברלב"ד תצא לפועל.

בועז טופורובסקי: זו השורה התחתונה.

רחלי טבת ויזל: אני אגיד שורה תחתונה.

רחלי טבת ויזל: יש הרבה ידע, מתבצעת הרבה עבודה ברלב"ד, אפשר את כל זה לקחת קדימה פי כמה וכמה ולהוריד נפגעים והרוגים.

רחלי טבת ויזל: התוכנית הלאומית היא קריטית פה ותקצוב של תוכנית לאומית.

בועז טופורובסקי: תודה רבה.

בועז טופורובסקי: נראה לי שאין טעם שאני אחזור על חשיבות התוכנית הלאומית, החשיבות שהיא תבוא עם תקציבים, אחריות ברורה ומדדים ברורים.

בועז טופורובסקי: אבנר פלור, סמנכ"ל מינהל תנועה, בבקשה.

בועז טופורובסקי: תתייחס גם למה שנאמר, מוקדי סיכון, הירידה בתקציב.

אבנר פלור: תכף נציג נתיבי ישראל יציג את מוקדי הסיכון.

אבנר פלור: אני אומר רק שני דברים לפני נושא מוקדי הסיכון, לגבי טכנולוגיות הרכב.

אבנר פלור: בשנים האחרונות חייבנו כלי רכב, הסעות ואוטובוסים בהתקנת מערכות של שמירה ממרחק וסטייה מנתיב.

אבנר פלור: משאיות משנת 2012 וכלי הרכב הפרטיים מינואר 2018.

אבנר פלור: כן גם נתנו תמריצים לכלי רכב קיימים שנעים בכבישי הארץ להתקין את המערכות האלה.

אבנר פלור: זה בהתאם לדוח הממ"מ.

בועז טופורובסקי: האם בוטלה ההטבה באגרת הרישוי לרכב ישן שמתקין מערכת בקרה פסיבית?

אבנר פלור: לא, לא בוטל.

אבנר פלור: עד היום התקינו כמעט 80,000, כשאמורים להגיע ל-120,000.

אבנר פלור: דבר נוסף הוא לגבי התחבורה בדיגיטלי, אתמול קיבלנו "אוקיי" של משרד המשפטים לתיקון התקנה ונגיש את זה בימים הקרובים לוועדת הכלכלה.

בועז טופורובסקי: אנחנו כאן ממתינים, נאשר את זה צ'יק-צ'ק, רק שזה יקרה.

אבנר פלור: במקביל אנחנו מקדמים את נושא החקיקה הראשית מול המשטרה ומשרד המשפטים בהיבט האכיפה.

בועז טופורובסקי: תודה.

בועז טופורובסקי: מוקדי סיכון.

רוברט דרייצר: שלום, שמי רוברט, אני מנהל אגף פרויקטים ייעודיים בנתיבי ישראל.

רוברט דרייצר: האגף שלי מתעסק בעיקר בפרויקטי בטיחות, בעיקר בתקנות של מוקדי סיכון ופניות שמאלה.

רוברט דרייצר: אני רוצה לציין את העניין התקציבי.

רוברט דרייצר: אנחנו, על פי הסיכומים, אמורים לקבל עבור פניות סיכון מדי שנה 230 מיליון שקל לטיפול בפרויקטי תשתית.

רוברט דרייצר: השנה, ב-2020, קיבלנו רק 20 מיליון, שזה פחות אפילו מ-10% מהתקציב המתוכנן.

בועז טופורובסקי: כשאתה אומר "קיבלנו", זה ממי?

רוברט דרייצר: ממשרד התחבורה.

בועז טופורובסקי: משרד התחבורה יושב לידך.

בועז טופורובסקי: למה הם קיבלו פחות?

אבנר פלור: אני צריך לבדוק את זה.

אבנר פלור: יש פה אבל את נציג של מינהל תשתיות שנמצא בזום.

בועז טופורובסקי: יש לו תשובה למה הם קיבלו פחות תקציב?

אבנר פלור: אם לא אני אחזור אליכם עם תשובה.

בועז טופורובסקי: אבל זה בדיוק מה שרצינו להגיע אליו כאן.

בועז טופורובסקי: ידענו מה הנושאים, לא הפתענו אף אחד עם הנושאים הרי.

רוברט דרייצר: אני רק רוצה להמשיך ולדבר גם על פרויקטים שבתקנת פניות שמאלה, שזה שלב אחד לפני מוקדי סיכון.

רוברט דרייצר: אלה מקומות שאם לא נטפל בהם היום אז מחר הם יהיו מוקדי סיכון.

רוברט דרייצר: בתקנת פניות שמאלה, על פי הסיכומים, נתיבי ישראל אמורים לקבל מדי שנה כ-120 מיליון לטיפול בפרויקטים והשנה לא קיבלנו שום דבר.

רוברט דרייצר: עד כאן הנתונים של התקציב.

בועז טופורובסקי: תכף נדבר עם נציג האוצר אבל מהדיון הקודם אני יודע מה הוא יגיד, הוא יגיד שזה תעדופים אצלכם.

בועז טופורובסקי: אני צריך תשובה, שמישהו ייקח אחריות, אני ממש מבקש.

בועז טופורובסקי: אם אני הייתי שר התחבורה אני הייתי לוקח אחריות.

בועז טופורובסקי: מישהו צריך לקחת אחריות.

בועז טופורובסקי: לא יכול להיות שיושב כאן מישהו מנתיבי ישראל ואומר: תנו לי תקציב, אנחנו יודעים מהם מוקדי הסיכון, יש לי אפס תקציב.

רוברט דרייצר: יש מספר פרויקטים שמוכנים לביצוע מידי ואנחנו לא מצליחים לממש אותם.

רוברט דרייצר: יש בתקנת מוקדי סיכון מעל 10 פרויקטים מוכנים לביצוע ואם נבצע אותם אנחנו נמנע עשרות תאונות, חלקם עם הרוגים.

בועז טופורובסקי: למה אתם לא מבצעים, נתיבי ישראל?

בועז טופורובסקי: יש לכם תקציב של 7 מיליארד שקל, אם אנחנו מדברים עכשיו על הצלת חיים, במקום לחכות למישהו שייתן לך את הכסף, למה לא להשתמש עכשיו בהרשאות להתחייב שיש לך ולהתחיל לעבוד?

רוברט דרייצר: אנחנו פונים למשרד התחבורה ומבקשים להשתמש בהרשאות קיימות.

רוברט דרייצר: לחלק מהבקשות שלנו אנחנו מקבלים תשובות חיוביות.

רוברט דרייצר: מתחילת השנה עשינו 12 פרויקטים בתחום מוקדי סיכון וכרגע יש עוד 27 פרויקטים בביצוע.

רוברט דרייצר: אנחנו עובדים אבל עדיין חסרים לנו תקציבים כדי לעשות את כל מה שאנחנו יכולים לעשות.

בועז טופורובסקי: תודה.

בועז טופורובסקי: אריאל, עוד מעט נגיד אליך אבל שתדע אני מחכה, הלוואי וכבר יהיו דיוני תקציב, אני אשתמש בכל הכוח שלי פשוט לעצור – הרי התקציבים האלה יעברו, חבל שזה יהיה בדיוני תקציב, שיהיו כאן מלא הסתייגויות עד שמישהו יעביר מיליון שקל מכאן לכאן.

בועז טופורובסקי: אבל עוד מעט נגיע אליך.

בועז טופורובסקי: אני רוצה את המשטרה, בבקשה.

בועז טופורובסקי: נועם, בבקשה.

נועם בגיינסקי: מאחר שלא הקצית לנו הרבה זמן אני ברשותך ארוץ על הנושאים.

בועז טופורובסקי: זו פעם אחרונה שהולכת להיות ישיבה כזו בזמן כזה.

בועז טופורובסקי: אנחנו נקיים עוד ישיבה מיוחדת רק עם משטרת ישראל.

בועז טופורובסקי: נקיים מעכשיו ישיבות יותר מקצועיות.

בועז טופורובסקי: בגלל שבוע הבטיחות והיעדר תוכנית לאומית רציתי ישיבה כוללת כדי שנבין איפה אנחנו עומדים, מכאן אנחנו עושים דיונים קדימה.

נועם בגיינסקי: הכול בסדר, כבוד היושב-ראש, אז אני ארוץ על עדכון הנתונים בכל הנושאים שצוינו פה.

נועם בגיינסקי: בהתייחס לכבישים אדומים, רחובות אדומים, כמו שאסנת עדכנה, אנחנו נשארנו עם 50 כבישים אדומים, 150 בתחום העירוני.

נועם בגיינסקי: התמהיל השתנה, הקריטריונים הם אותם קריטריונים.

נועם בגיינסקי: 32 בכבישים הבין-עירוניים, 32 ראשיים ו-18 משניים, במקום מה שהיה 28 ו-22 בהתאם לתאונות.

נועם בגיינסקי: לגבי נושא הניידות, יש לנו היום 214 ניידות ו-115 אופנועים.

נועם בגיינסקי: אי אפשר לשכוח את האופנועים ואת היכולות שלהם ולכן אנחנו מדברים על 329 ניידות, כ-330 ניידות.

נועם בגיינסקי: מבחינת יחידת הרכב הכבד, במענה הקודם היו ביחידה 11 כלי רכב, היום יש ביחידה 16 כלי רכב, עם 3 כלי רכב ייעודים לצורך הפעלת משקלים לשקילת רכבים כבדים, עם 29 תקנים של מפקדים ושוטרים.

נועם בגיינסקי: אם תרצה אוכל לפרט את העשייה שלהם בשנת 2019.

נועם בגיינסקי: לגבי נושא העומס בבתי המשפט אסנת כבר התייחסה, לא אחזור על זה, זה אמור להיות מאושר על ידי הממשלה ולהיכנס לחוק ההסדרים.

נועם בגיינסקי: לגבי הפרויקטים של א'3, או בעצם פרויקטים עתידיים, אנחנו בוחנים כרגע שני פרויקטים נוספים: אחד, מד מהירות אלקטרוני נייד, מה שנקרא ממא"ל, ואנחנו מחכים ל-RFD, הדגמה של חברה מחו"ל לטכנולוגיה, ואנחנו בוחנים גם נושא של וידאו אנליטיקה, זה נמצא אצלנו בבחינה של אגף הטכנולוגיות והמפא"ט, היחידה לפיתוח אמצעים טכנולוגיים.

נועם בגיינסקי: אני רק רוצה לומר לגבי הנושא של מכשור אכיפה שצריך לזכור שבמדינת ישראל, בתנאים המשפטיים וכל מה שמסביב, הכנסת טכנולוגיה לאכיפה לוקחת בין 3 ל-5 שנים.

נועם בגיינסקי: יש לזה הרבה מאוד משמעויות, גם מבחינת הזמן – אם אנחנו מדברים על "50 עד 30", 3 עד 5 שנים זאת אומרת שאם אנחנו מתחילים היום להכניס טכנולוגיות או לאתר ולקדם תקנים ועניינים, היא תיכנס אולי ב-2025 לעבודה ואחרי 5 שנים של הליכים להכנסת טכנולוגיה מה הערך של אותה טכנולוגיה שאיתרת לפני 5 שנים בעידן ובהתפתחות הטכנולוגית של היום, בעקבות כל ענייני רגולציה ודרישות?

נועם בגיינסקי: זו הערת אגב לנושא אכיפה באמצעות טכנולוגיה.

נועם בגיינסקי: מבחינת החברה הערבית – הנושא שעלה כאן – השנה היו מתוכננות לקום 8 תחנות חדשות.

נועם בגיינסקי: כרגע הקמנו שתיים, אחת בטירה והשנייה נקראת גליל מערבי.

בועז טופורובסקי: ו-6 התחנות האחרונות יקומו השנה?

נועם בגיינסקי: כבר דובר על כך שהיה קיצוץ בתקציב בנושא הזה.

נועם בגיינסקי: יש לנו היום 17 תחנות בחברה הערבית, ביישובים הערביים.

נועם בגיינסקי: יש לנו עוד 10 תחנות ביישובים מעורבים.

נועם בגיינסקי: השנה אנחנו מתגברים ב-11 תחנות את התקנים, מוסיפים תקנים של סיירי תנועה, מוסיפים עוד 102 תקנים לטובת המערכים בתחום הבין-עירוני באותם אזורים של מיעוטים, כולל תוספת של שני בוחנים למערך.

נועם בגיינסקי: עלה פה הנושא של משמרות הזה"ב, הספקתי להגיד במילה, יש פה פירוט מאוד-מאוד מפורט של כל מה שנעשה, אם תרצה אראה לך לאחר הדיון, בנושא משמרות הזה"ב.

נועם בגיינסקי: עד מרס, כשהפסיקו את הלימודים – אני מזכיר שוב שהערך המוסף המשמעותי של משמרות הזה"ב וההדרכה של משמרות הזה"ב זה בעצם לקיחת תלמידי כיתות ה', להוציא אותם למעברי החצייה, ללמד אותם, או כיתות ו' שמפקחים עליהם - - -

בועז טופורובסקי: נועם, בוא ניתן לאלון אולי לסיים כי אני רוצה גם לתת לו לדבר.

בועז טופורובסקי: ניצב אלון אריה, ראש אגף התנועה, שעושה עבודת קודש גם כן, אשמח שממש בקצרה תגיד כמה מילים.

בועז טופורובסקי: איך אתה חי בשלום עם זה שחסרות ניידות משטרה?

בועז טופורובסקי: הבטיחו שיהיה עד 2017 450, גם בספירה המרחיבה של נועם אנחנו מגיעים ל-330.

בועז טופורובסקי: זה אחד.

בועז טופורובסקי: שניים, גם אם אין כיתות ה', שמשמרות הזה"ב יכולות לעבוד, הם יהיו, הם ייכנסו עוד מעט ללימודים.

בועז טופורובסקי: נכון לעכשיו רק 1,000 כיתות הוכשרו מתוך 2,500, וגם כ-130 מדריכים עוד לא הוכשרו.

בועז טופורובסקי: זה מתחבר עם הקיצוץ בתקנים של השוטרים שאמורים לעשות את זה אז אני אשמח שבמיקוד תתייחס גם לזה.

אלון אריה: שלום לכולם.

אלון אריה: הקשבתי לאורך כל הדיון.

אלון אריה: אני ממאי בתפקיד, כ-7 חודשים, ואני חייב לומר שבתובנות שלי, להבדיל מחלק מהדברים שנאמרו כאן, נושא ההרוגים הוא הדבר המרכזי.

אלון אריה: אנחנו מכוונים להורדה, כולל חוסר הקבלה שלי את כמות ההרוגים, ללא קשר ל-30 או 50, חוסר היכולת שלי לקבל את העובדה שאין זה משנה מה אנחנו עושים במדינה ואין זה משנה כל שיתופי הפעולה וההשקעות, כבר יותר מדיי שנים יש מעל 300 הרוגים ללא קשר למה שאנחנו עושים.

אלון אריה: לכן בתפיסה שלי צריכים לעשות דברים שונה כבר עכשיו.

אלון אריה: אנחנו עושים את זה.

אלון אריה: היום, רק לסבר את האוזן, יש 44 הרוגים פחות בכבישים הבין-עירוניים, 13 הרוגים יותר בעירוני.

אלון אריה: אני מדלג ישירות לשתי השאלות שלך כדי לקצר בזמן.

אלון אריה: אין ספק שכמות ניידות נוספת יכולה לסייע לי כראש אגף התנועה, אבל הבעיה היא כרגע יותר בתווך העירוני.

אלון אריה: כראיה אנחנו מסיטים עכשיו עוד שוטרים לתווך העירוני ואני כבר בחודשים האחרונים אוכף בתוך התווך העירוני, למרות שאני לא אמור לבצע פעילות מבצעית שם.

אלון אריה: אני בהחלט חושב שהבעיה שיש שם היא בעיה שחייבת התייחסות ושותפות של הרשויות המקומיות, אבל אנחנו נכנסים לשם, עובדים בשיתופי פעולה, אני רואה את עצמי אחראי מקצועית.

אלון אריה: אני מבצע כל מיני פעילויות - - -

בועז טופורובסקי: אבל אתם לא יכולים להביא סמכויות לפקחים עירוניים סביב נושא התנועה והתחבורה, נכון?

אלון אריה: אנחנו גם בזה מתעסקים, נועם יכול לפרט.

אלון אריה: כרגע אישרנו הצעה להרחיב להם סמכויות בתחומים מאוד-מאוד מסוימים, בעיקר באופניים החשמליים ובקורקינטים, דברים כאלה.

בועז טופורובסקי: רחלי, בעיר בטוחה זה חלק מהסיפור, כל נושא האכיפה?

רחלי טבת ויזל: בוודאי, בוודאי.

רחלי טבת ויזל: אנחנו גם בשיתופי פעולה מצוינים עם אגף התנועה בנושא הזה.

בועז טופורובסקי: אוקיי, הנה, יש פער ואתם אומרים שאתם הולכים להתעסק בו.

בועז טופורובסקי: אז לא חסרות לך ניידות?

בועז טופורובסקי: אם אתה מקבל ניידות אתה נותן אותן למישהו אחר?

בועז טופורובסקי: זה מה שאתה אומר?

אלון אריה: דבריי הוצאו מהקשרם.

אלון אריה: ממש לא.

אלון אריה: אני רק אומר שכרגע, בסדר העדיפות, אם צריך להשקיע יותר – אני גם אמרתי את זה למפכ"ל, דיברתי על זה גם עם רחלי, נדמה לי שגם אתך – אני מעדיף שנשקיע בתוך הערים מכיוון שבערים יש לנו בעיה, בערים יש פחות אכיפה.

אלון אריה: זה לא שאני חזק ונמצא בכל מקום אבל מכיוון שאני חושב שאכיפה כשלעצמה היא לא זו שמפחיתה בצורה מוחלטת את כמות התאונות אני עושה פעולות נוספות מחברות.

בועז טופורובסקי: מה אנחנו עושים עם משמרות הזה"ב?

אלון אריה: לגבי משמרות הזה"ב, הבעיה היא לא הכשרה – סליחה שאני אומר לך את זה – כי לפי הנתונים שיש מולי, ואני אבקש מנועם אחרי זה להעביר לך את המסמך שיש אצלו ביד, יש לנו השלמה מאוד-מאוד קטנה של הכשרה.

אלון אריה: למעשה כל ה-291 הוכשרו, חלקם הוכשרו חלקית, זו לא הבעיה.

אלון אריה: ברור לי שיהיה קשה להשלים את כל 1,000 ומשהו כיתות שלא השלמנו אבל אם אנחנו עכשיו נתמקד רק בכיתות הבאות שאמורות להיכנס אני מעריך שאנחנו כן נשלים את זה בטווח זמן כזה או אחר.

אלון אריה: אנחנו נעשה תוכנית מהירה כדי להשלים.

אלון אריה: אני לא חושב שזו הבעיה.

אלון אריה: אנחנו נעשה פעילות מוגברת.

אלון אריה: יש לנו מספיק שוטרים.

אלון אריה: הקיצוץ של ה-50% הוא קטן לעומת הפוטנציאל שיש לנו בהכשרה של כמעט 300 שוטרים, במשקלים.

אלון אריה: לכן זה הכול עניין של תוכנית נכונה, שנדביק את הקצב, ואנחנו נעשה את זה, זאת לא הבעיה.

בועז טופורובסקי: תודה רבה.

בועז טופורובסקי: אריאל, האיש והכסף, בבקשה.

אריאל הבר: אריאל, אגף תקציבים, משרד האוצר.

אריאל הבר: אני אתייחס בקצרה לכמה נקודות שעלו ואם יהיו עוד שאלות אני אשמח לענות.

אריאל הבר: קודם כל איזשהו דיוק קטן, המנכ"לית רחלי גם הסבירה אבל תקציב הרלב"ד לא קוצץ ל-76 מיליון שקלים.

אריאל הבר: בתחילת 2019 אמנם התקציב השוטף של הרלב"ד עמד על 76 מיליון שקלים אבל הוא גדל מאז ל-80 וכחלק מהתקציב שהוצג, ה-550, מהחלטת הממשלה המקורית, גם תשתיות היו אמורות להיות ממומנות שם וזה חלק מ-120 המיליון שרחלי הזכירה.

אריאל הבר: כלומר, התקציב נכון להיום של הרלב"ד, אם אני מתייחס להחלטת הממשלה הראשונה, עומד על כ-200 מיליון שקלים.

רחלי טבת ויזל: אני חייבת לעשות פה רגע סדר.

רחלי טבת ויזל: יש 120 מיליון שקלים שיושבים אצלנו ועוברים ישירות למשרד התחבורה, בלי שיש לנו מילה לגבי איך מוציאים אותם.

רחלי טבת ויזל: כלום כלום כלום.

רחלי טבת ויזל: זה עובר דרכי וזהו.

בועז טופורובסקי: למה?

בועז טופורובסקי: זה לא האוצר, זה שר התחבורה.

רחלי טבת ויזל: כך זה נבנה מלכתחילה.

רחלי טבת ויזל: יש 120 מיליון שקל של משרד התחבורה שיושבים אצלי, אין לי שום אפשרות פיקוח.

רחלי טבת ויזל: זה לא 120 מיליון שקל שבתוכניות העבודה אני בכלל יכולה להסתכל עליהם.

רחלי טבת ויזל: הם לא אצלי.

בועז טופורובסקי: אם מנכ"ל משרד התחבורה היה אומר: שקל לא יוצא בלי אישור של רחלי?

רחלי טבת ויזל: זה היה מעולה.

רחלי טבת ויזל: זה מה שאני רוצה.

רחלי טבת ויזל: אני אשמח.

רחלי טבת ויזל: אתה יודע מה?

רחלי טבת ויזל: אפילו לא 120 המיליון, מתוכם 30, משהו.

בועז טופורובסקי: אריאל, מה אתה אומר על זה?

בועז טופורובסקי: זה כסף שחסר במוקדי סיכון, החניונים, הטבות מס לבטיחות.

אריאל הבר: ה-120 מיליון שקלים האלה הולכים לתשתיות עירוניות.

אריאל הבר: אני חושב שזה הזוי שהרלב"ד לא נמצאים בתעדוף ולא יודעים לאן הכסף הזה הולך.

רחלי טבת ויזל: אנחנו יודעים לאן הוא הולך אבל לא יכולים להחליט לגביו.

אריאל הבר: גם במוקדי סיכון שהוזכרו פה הרלב"ד צריכים להיות מעורבים מאוד.

רחלי טבת ויזל: אנחנו מעורבים אבל אני לא יכולה להחליט עכשיו שחלק מה-120 המיליון הולכים להסברה ולא לתשתיות.

רחלי טבת ויזל: זה כסף שצבוע לתשתיות.

רחלי טבת ויזל: אנחנו מעורבים בכל הוועדות של מוקדי סיכון, של קריטריונים, אבל זה כסף שצבוע לתשתיות.

רחלי טבת ויזל: הוא לא יכול ללכת עכשיו לחינוך והסברה למשל או לחברה הערבית.

רחלי טבת ויזל: אני לא יכולה להחליט שהאיזונים הם שונים.

רחלי טבת ויזל: תשתיות נטו, תשתיות בטיחות אבל תשתיות.

אריאל הבר: זה לגבי ה-120.

אריאל הבר: עוד נקודה שעלתה, הדו-גלגלי – אושרו 2 מיליון שקלים למיטב הבנתי בוועדת חריגים.

אריאל הבר: יכול להיות שדיברו שם על המזומן שיוצא השנה ואז אולי זה חצי מיליון שקלים.

רחלי טבת ויזל: לא, 500.

אריאל הבר: אני לא יודע, אפשר לבדוק את זה, אבל למיטב ידיעתי אושרו שם 2 מיליון שקלים.

בועז טופורובסקי: נבדוק את זה, בסדר?

בועז טופורובסקי: תחזיר לנו תשובה?

אריאל הבר: נקודה נוספת שעלתה זה המיקוד בעירוני.

אריאל הבר: אני חושב שרלב"ד חייבים להיות מעורבים – וגם דיברנו על זה לא פעם עם הרלב"ד – בשיטת התעדוף של משרד התחבורה ואנחנו דוחפים לשם.

אריאל הבר: כמו שיושב-ראש הוועדה אמר, אם מנכ"ל משרד התחבורה ינחה את הגורמים המקצועיים שהרלב"ד הם אלה שיקבעו את התעדוף לאותם 120 מיליון – זה לא 120 מיליון שקלים, זה יותר, זה כמעט 200 מיליון שקלים בממוצע – לפיתוח תשתיות בתווך העירוני, אז זה יקרה.

אריאל הבר: זה לגמרי במשרד התחבורה.

אריאל הבר: הנקודה האחרונה, הצעה לוועדה.

אריאל הבר: נראה כאילו שמים פה פלסטר על פצע פתוח.

אריאל הבר: במצגת שרחלי הציגה היו שם כמה מספרים מדהימים לדעתי, לא בטוח שכולם התמקדו נתונים.

אריאל הבר: הסיכוי להיפגע לנוסעי התחבורה הציבורית הוא נמוך מאוד עד אפסי.

אריאל הבר: אם רוצים לטפל, וצריך לטפל, במוקדי סיכון ובהסברה לדו-גלגלי ולרכב פרטי, פעילות מבורכת, אם נסיט הרבה יותר אנשים להשתמש בתחבורה ציבורית האימפקט יהיה הרבה-הרבה יותר משמעותי.

בועז טופורובסקי: אין ספק.

אריאל הבר: מוקצים המון-המון משאבים לטובת הדבר הזה ואם הוועדה תוכל לרתום גם רשויות מקומיות וגם את משרד התחבורה וכל הגורמים לטובת שיפט של נוסעים לתחבורה ציבורית אנחנו נראה השפעה הרבה יותר גדולה.

בועז טופורובסקי: אין ספק.

בועז טופורובסקי: אנחנו גם מדברים על נושאים של טכנולוגיה מצילת חיים ותחבורה אוטונומית, אבל אני מנסה לראות מה בינתיים הנושאים שעכשיו צריך לטפל בהם.

בועז טופורובסקי: אנחנו גם נטפל בטווח הארוך, זו התוכנית שכולנו מחכים לה, שעדיין לא הוחלטה, יש קווים כלליים, אבל מה אנחנו עושים עם מוקדי הסיכון עכשיו, שידוע שזה מציל חיים.

אריאל הבר: לגבי מוקדי סיכון, כפי שעלה בדיונים קרובים, משרד התחבורה בתהליך התעדוף שלו תיעדף אחרת את הפרויקטים, הוא הסיט את התקציבים למקומות אחרים.

אריאל הבר: דרך אגב, בהקשר של מוקדי סיכון אני חושב שצריך לתת מילה טובה לנתיבי ישראל.

אריאל הבר: זה לא מובן מאליו שהממשלה נותנת לחברה ממשלתית עבודה והיא מבצעת אותה, ונתיבי ישראל מבצעת בצורה מצוינת, באמת מילה טובה ושאפו.

אריאל הבר: אני מניח שמשרד התחבורה בנה על זה שיהיו דיוני תקציב השנה והוא יצליח להביא עוד כסף למוקדי סיכון, אף אחד לא התכוון לקצץ בזה, אבל זה המצב התקציבי כרגע.

אבנר פלור: ראיק, שנמצא בזום, רוצה להתייחס לזה.

בועז טופורובסקי: ראיק סאלם, ראש אגף תשתיות עירוניות, אתה גם אומר כל הכבוד או שחסר לך כסף?

ראיק סאלם: כל הכבוד לנת"י וכל הכבוד לוועדה שעושה את העבודה - - -

בועז טופורובסקי: לא, לא לוועדה, השאלה אם באמת לקחת תקציב קיים לטיפול בתשתיות ומוקדי סיכון והעברת את זה למקומות אחרים ובגלל זה אין לך כסף עכשיו?

ראיק סאלם: יש השנה פחות כסף.

ראיק סאלם: אפשר לתעדף אבל אי אפשר לבטל פרויקטים שכבר רצים וכבר בביצוע ולהסיט אותם למוקדי סיכון.

ראיק סאלם: השנה לא קיבלנו תקציב למוקדי סיכון וזו הנקודה.

ראיק סאלם: כולם צריכים להתאזר, אנחנו יחד עם האוצר, לשבת ולפתור את הבעיה שהיא בעיה מאוד-מאוד רצינית.

בועז טופורובסקי: לא קיבלתם תקציבים למוקדי סיכון בגלל שבמשרד התחבורה שיניתם ייעוד של כסף, או בגלל שמשרד האוצר קיצץ לכם?

ראיק סאלם: קיבלנו פחות כסף, זו השורה התחתונה.

בועז טופורובסקי: אתה רואה, אריאל?

אריאל הבר: קיבלו פחות כסף למוקדי סיכון, זה נכון, השאלה איפה הכסף נמצא.

בועז טופורובסקי: אני יודע שאנחנו כבר נכנסים ללופ, נמשיך הלאה.

ראיק סאלם: אדוני היושב-ראש, אני רוצה להתייחס לדברים שכבר נאמרו.

ראיק סאלם: בוועדת מוקדי סיכון, גם בבין-עירוני וגם בעירוני – והרלב"ד שותפים מאוד-מאוד רציניים, הם גם חברים בוועדה העירונית וגם חברים בוועדה הבין-עירונית – כל החלטות הוועדה הן מאוד מקצועיות והן מתקבלות פה אחד.

ראיק סאלם: הם מעורבים מאוד.

ראיק סאלם: לגבי התקציב, זה לא רק עניין של סדרי עדיפות, קיבלנו פחות כסף לפי דעתי בכול סל התקציב של המשרד ומזה צריך להיפטר.

ראיק סאלם: אנחנו צריכים לקבל יותר כסף מהאוצר ולקבל כסף עבור מוקדי סיכון.

אריאל הבר: רק בהקשר הזה, תקציב משרד התחבורה גדל ב-5 מיליארד שקלים השנה.

בועז טופורובסקי: הטבות מיסוי על אמצעים טכנולוגיים, איך זה מתקדם?

בועז טופורובסקי: אנחנו מדברים בנוסף למה שקיים על עוד אמצעים שמחכים להטבות מיסוי, כל מה שקשור לתחבורה אוטונומית, מערכת בטיחות אקטיבית.

אבנר פלור: ישנו תקציב שנה בשנה לגבי מערכות בטיחות שמותקנות ברכב חדש.

אבנר פלור: זה קיים גם ב-2021.

אבנר פלור: בשנת 2021 הוספנו עוד שלוש מערכות והוצאנו מערכות שכבר קיימות, הכנסנו את נושא היסח הדעת, הכנסנו את מערכת שכחת ילדים ומערכת בלימה אוטונומית.

אבנר פלור: כלומר, זה כבר קיים וזה בינואר 2021.

אבנר פלור: מה ששאלת בנוגע לכלי הרכב הקיימים, גם התקציב הזה עדיין קיים לגבי כלי הרכב הקיימים, אבל, מה לעשות, התקינו רק 80,000 מתוך 120,000 שהיו צריכים להתקין את המערכות האלה.

אבנר פלור: נותנים 1,500 שקל על כל אחד שמתקין ועדיין לא כולם התקינו.

בועז טופורובסקי: תודה רבה.

בועז טופורובסקי: מקס אבירם, משרד החינוך, אני רוצה שתתייחס בקצרה לשני אלמנטים: האחד, משמרות הזה"ב, איך אנחנו דואגים שבכל בתי הספר יהיו משמרות זה"ב, היום יש רק במחצית – זה לא "רק", זה הרבה, 2,500 בתי ספר, אבל עדיין חסר 2,5000.

בועז טופורובסקי: הדבר השני זה כיתות י', האם כולם לומדים באמת לימודי תעבורה או חלק לא ולמה לא? בבקשה.

מקס אבירם: שלום, אדוני היושב-ראש, אני רוצה להתייחס לשני הדברים.

מקס אבירם: אני מקס אבירם, מנהל אגף זה"ב, נגישות ואורח חיים בטוח במשרד החינוך.

מקס אבירם: אני רוצה להמשיך בהיבט של משמרות הזה"ב, אני רוצה דווקא להתחבר לדברים של ראש את"ן, אלון.

מקס אבירם: אנחנו, באגף זה"ב במשרד החינוך, הצוות שלי וכמובן גם אני, צידדנו מאז ומתמיד בעובדה שמי שצריך להדריך וללמד את תלמידי כיתות ה' את נושא משמרות הזה"ב ולהפעיל אותם בכיתות ו' זו רק יחידת השוטרים והשוטרות, וזה לא משנה כרגע אם זו היחידה הקודמת, המקורית שהייתה, או לחילופין אותם 200 ומשהו מש"קים או כאלה שהוכשרו לטובת העניין הזה.

מקס אבירם: הנקודה שאני רוצה להדגיש בעניין הזה לך, אדוני ראש את"ן, היא שצריך לקחת בחשבון את העובדה שהדבקת הפער לא מדברת רק על כיתות ו' שצריכים היום להכין אותם כדי שהם יעשו ongoing את העבודה, צריך לחשוב גם על 2,500 כיתות ה' שצריך להכשיר אותם היום כדי שהם יהיו מוכנים לעשות את העבודה בתשפ"ב.

מקס אבירם: מבחינתי, אני הולך אתך, הלוואי ומה שאתה כרגע אומר באמת יתקיים.

מקס אבירם: אני אשמח מאוד שההדרכה וההכנה של תלמידי כיתות ה' וכיתות ו' תהיה כזו מיטבית שאנחנו לא נצטרך כל הזמן לרדוף אחרי הזנב של עצמנו, להדביק את הפער ולקיים את הפעולה הזו.

מקס אבירם: אני חושב שיש שתי דרגות חשיבות בפעילות הזו: אחת, זה שמחנכים את הילדים למנהיגות, לאחריות, לזה שהם עושים עבודה בכך שהם עוזרים לילדים קטנים לעבור את אותם מעברים קריטיים בכניסה לבית הספר; הדבר השני – שהוא לא פחות חשוב מבחינתי – הוא שהדור הצעיר פוגש את השוטר שמלמד אותו, שנפגש אתו בצורה בלתי אמצעית ולא באופן שלפעמים המשטרה מצטיירת, כמאיימת וכן הלאה.

מקס אבירם: ההפך, יש פה מפגש שהוא טוב לשני הצדדים.

מקס אבירם: זה לגבי משמרות הזה"ב.

מקס אבירם: אני אשמח מאוד שהעסק הזה יתקדם ואנחנו נמצא את הדרך להקטין את הפערים.

בועז טופורובסקי: לימודי תעבורה כיתות י'?

מקס אבירם: לגבי כיתות י', השנה התחילה בעצם הפעילות החינוכית בחינוך התעבורתי.

מקס אבירם: קרוב ל-4,300 כיתות, סדר-גודל תפוסה מלאה, 98% של השכבה לומדים את התוכנית וכולם בסוף השנה הזו יוכלו, אם ירצו, להיבחן בבחינת התיאוריה.

מקס אבירם: בשנה שעברה בחנו סדר-גודל של 50,000 תלמידים, מתוכם קרוב ל-67% מהתלמידים עברו את הבחינה בהצלחה ויכולים להמשיך הלאה את התהליך של הלימוד המעשי.

בועז טופורובסקי: תודה רבה.

בועז טופורובסקי: אני אשמח מאוד שתעדכן אותי בהמשך הדיון שיש עם המשטרה על כל מה שקשור למשמרות הזה"ב.

בועז טופורובסקי: עמיחי דרורי, מנהל תחום תשתיות ופיתוח עירוני, מרכז השלטון המקומי, אני רוצה את התייחסותך גם לאמירה כאן של הרלב"ד שהולכים להעביר לכם הרבה-הרבה יותר אחריות, מה זה אומר גם מבחינת הסמכות והתקציבים, ועל האמירה שנאמרה כאן והבדיקה של הממ"מ שיש תקציבים שקיבלתם שלא ניצלתם.

בועז טופורובסקי: ח"כ חמד עמאר אמר בוועדה אחרת שהסיבה המרכזית של אי ניצול היא דרישה למצ'ינג, השאלה מה אתם אומרים.

עמיחי דרורי: שלום, אדוני יושב-הראש, שלום מכובדיי כולם.

עמיחי דרורי: שלוש נקודות: דבר ראשון, לגבי היקפי התקציבים שמועברים לרשויות המקומיות – בשנים האחרונות חלה, הן לגבי נושא הבטיחות והן לגבי נושאים אחרים, הפחתה משמעותית של התקציבים שמועברים לרשויות המקומיות.

עמיחי דרורי: הדבר פוגע גם בבטיחות וגם בתשתיות עצמן, שמן הסתם זה משפיע על הבטיחות.

עמיחי דרורי: הצלחנו לקדם את הדבר הזה במידה מאוד חלקית מול משרד האוצר, שהכסף חנה אצלו, יחד עם משרד התחבורה.

עמיחי דרורי: עדיין מה שהועבר עד עתה זה מתי מעט.

עמיחי דרורי: אז אם רוצים להציב את הנושא הזה בראש סדר העדיפויות צריך גם לתת לזה ביטוי תקציבי, משרד האוצר.

בועז טופורובסקי: אבל אומרים שיש תקציב שלא ניצלתם, עמיחי.

עמיחי דרורי: א', אני לא מכיר תקציבים שלא ניצלנו, אבל יכול להיות.

עמיחי דרורי: אם מישהו מכיר קצת את ניהול התקציב, יכול להיות שיש התחייבויות ישנות במערכות המרכב"ה או האוצריות שאולי לא נוצלו, אני לא מכיר את הנושא אבל אני אשמח שמשרד התחבורה, והיה ואכן יש סכומים כאלה, יעבירו לנו נתונים, אנחנו נשמח לבדוק אותם.

בועז טופורובסקי: הוועדה מבקשת ממשרד התחבורה רשימת רשויות שקיבלו תקציב ממשרד התחבורה לפרויקטים תחבורתיים ולא ניצלו אותו.

בועז טופורובסקי: תודה, עמיחי.

עמיחי דרורי: אנחנו נשמח שמשרד התחבורה יעביר לנו, נשב על זה ביחד ונבחן את הנושאים כדי לקדם את הנושא.

בועז טופורובסקי: תודה רבה.

בועז טופורובסקי: הנהלת בתי משפט, אנחנו מתייחסים להחלטות הוועדה והפערים, דיברנו על ייעול תהליכים במערכת המשפט.

הילה בוסקילה: הזכרתם בתחילת הישיבה את העומסים על מערכת המשפט במסגרת אכיפת עבירות תעבורה והזכרתם גם את אותו דוח של הצוות הבין-משרדי שנמצא כרגע אצל שר המשפטים וממתין להוצאה לפועל.

הילה בוסקילה: במסגרת הדוח תוכלו לראות שלאחר מספר ישיבות שהתנהלו ולאחר קבלת המון מידע של נתונים מספריים התקבלה המסקנה שנכון להקים בית דין מינהלי לטיפול בעבירות תעבורה שמוגדרות עבירות ברירת משפט, שבעצם באופן הזה ניתן יהיה לתת מענה מהיר ויעיל לטיפול בעבירות הללו ולהתמודד עם ההשלכות של העבירות האלו גם על העומסים בבתי המשפט.

בועז טופורובסקי: הוקם אותו גוף?

הילה בוסקילה: מסקנות הדוח הבין-משרדי נמצאות כרגע על שולחנו של שר המשפטים.

בועז טופורובסקי: תודה רבה.

בועז טופורובסקי: תמרה לב ממשרד המשפטים אתנו?

בועז טופורובסקי: לא אתנו.

בועז טופורובסקי: יוסי בן שמחון, אני יודע בצה"ל שעשיתם עבודה נהדרת, העניין הוא שיש רשימה של ליקויים סביב בסיסי צה"ל.

בועז טופורובסקי: הוא גם לא אתנו.

בועז טופורובסקי: יאיר חברוני, מנהל תחום שירותי חירום והצלה, משרד הבריאות, בדוח שבפנינו מדובר על רישום אחיד לנפגעי תאונות דרכים ונוהל פינוי מוסק.

יאיר חברוני: לגבי פינוי מוסק, אני יכול לומר שבשנת 2019 קיימים במדינת ישראל שני מסוקים, אנחנו לקראת הצבת המסוק השלישי, זה טרם קרה בגלל סגירת שדה התעופה באילת, ההצבה שלו באילת.

יאיר חברוני: מד"א מפעילים על ידי "להק תעופה" צוותים של מד"א.

יאיר חברוני: ב-2019 פינו כ-153 תאונות דרכים.

יאיר חברוני: ב-2020, עד תחילת אוקטובר, כ-80 פינויים מוסקים רק של נפגעי תאונות דרכים.

יאיר חברוני: כלומר, אנחנו בהחלט נותנים דגש ומאמץ על עניין הפינוי המוסק לנפגעי תאונות דרכים בתוך שאר הפינויים הרפואיים, דבר שבהחלט מקצר ומעלה את הפרוגנוזה והצלת החיים של נפגעים קשים.

בועז טופורובסקי: וזה נותן מענה למדינת ישראל מבחינתכם?

יאיר חברוני: זה נותן בהחלט מענה, עם המסוק השלישי באילת, שאני מקווה שימומש בסוף 2020, תחילת 2021.

יאיר חברוני: זה תלוי בכמה גורמים שהם לא רק משרד הבריאות, אבל בהחלט זו החלטת ממשלה שצריכה להתממש.

יאיר חברוני: המסוק השלישי באילת כבר נמצא בארץ, הוא מורכב, הטייסים עוברים את ההכשרה.

יאיר חברוני: גם משם, הנקודה המרוחקת ביותר, נצליח להתמודד עם תאונות הדרכים בכביש הערבה וסביב אילת בכל מה שקשור לקיצור טווחי זמן.

בועז טופורובסקי: תודה רבה.

בועז טופורובסקי: רק שאלה לגבי שיטת רישום אחידה לנפגעי תאונות דרכים?

רחלי טבת ויזל: את זה אנחנו פתרנו עם הלמ"ס, משטרה, מכון גרטנר.

רחלי טבת ויזל: את זה אנחנו עושים ופתרנו.

בועז טופורובסקי: מעולה.

בועז טופורובסקי: ארז קיטה, מנכ"ל "אור ירוק", נשמח שתגיד את דעתך על כל מה שקורה כאן בתור מי שמלווה את נושא תאונות הדרכים המון שנים.

ארז קיטה: תודה רבה על הדיון וההזדמנות.

ארז קיטה: אני כבר 12 שנים בתחום הזה ואוטוטו מסיים את הדוקטורט.

ארז קיטה: לתחושתי, בועז, אנחנו מבזבזים זמן יקר ואנשים נהרגים יום-יום, שעה-שעה, בכבישי ישראל.

ארז קיטה: לפני שנה בדיוק הכריזו על תוכנית "50 עד 30" בקול תרועה גדולה גם בישיבת ממשלה, גם בכנס, ולצערי הרב לא נשאר מזה שום דבר.

ארז קיטה: מאז ועד היום שום דבר לא קרה.

ארז קיטה: אנחנו רואים את אותם שקפים זו השנה השנייה.

ארז קיטה: בנוסף, הממשלה לכאורה זורקת את כל ההחלטות הקודמות מהעבר, משנה כיוון ומקצצת תקציבים.

ארז קיטה: הציבור לא מטומטם ובמקום שנקבל פה תוכנית סדורה אנחנו גוררים רגליים ומושכים זמן, עוד 120 ימים.

ארז קיטה: אנחנו מקבלים שוב פעם ועדת מנכ"לים, שבספק בכלל אם תמצא את הזמן להתכנס, ואנחנו עדים פה למחדל ולזלזול בחיי אדם.

ארז קיטה: במקום שנקבל תוכנית רב-שנתית למיגור הקטל בדרכים אנחנו מקבלים כישלון רב-שנתי מתמשך ומהדהד.

ארז קיטה: תודה רבה, בעז.

רחלי טבת ויזל: רק נתקן שלא הוצגה תוכנית בשנה שעברה.

רחלי טבת ויזל: זה בדיוק מה שרצינו בשנה שעברה, שתהיה תוכנית.

רחלי טבת ויזל: סוף סוף יש החלטה השנה שאפשר להציג תוכנית.

רחלי טבת ויזל: לא הוצגה תוכנית.

בועז טופורובסקי: זו שנה בלי תוכנית?

רחלי טבת ויזל: שנה שעבדו בה אבל בלי תוכנית לאומית, זה נכון.

בועז טופורובסקי: לגישתי, אנחנו צריכים לקחת את מה שארז אומר בשיא הרצינות ולדאוג לכך ששנה הבאה, כשנעשה כאן דיון, נראה איך המצב משתפר גם לפי "אור ירוק".

בועז טופורובסקי: עמית גליטמן, בבקשה.

עמית גליטמן: תודה רבה על ההזדמנות, ח"כ טופורובסקי.

בועז טופורובסקי: יש לך משימה חשובה, להזכיר לנו למה אנחנו כאן, אז תספר לנו את הסיפור האישי שלך.

עמית גליטמן: אוקיי.

עמית גליטמן: שלום לכל הדוברים ולכל העוסקים במלאכה.

עמית גליטמן: אחותי גלי היקרה נהרגה לפני שמונה שנים בכביש.

עמית גליטמן: אני אחד מהמשפחות ששומעים עליהן בסטטיסטיקה ורואים אותן בכל השקפים העצובים האלה שהראו כאן במהלך הכנס.

עמית גליטמן: באוגוסט האחרון יזמתי מהלך באופן פרטי ואישי מתוך הכאב שלי, כתבתי עליו קצת פרטים בצ'אט, בגדול זה מיזם שקורא לאנשים להדביק סטיקרים על הרכב שלהם שבהם רואים את הייחוס האישי.

עמית גליטמן: על הסטיקר של הרכב שלי כתוב "אחותי נהרגה בתאונה, קחו אוויר על הכביש, תהיו טובים".

עמית גליטמן: יש סטיקרים כאלה בהרבה מאוד וריאציות, בעברית, בערבית.

עמית גליטמן: אני קורא לכם להצטרף אלי למיזם הזה.

עמית גליטמן: אני מקבל אלפי תגובות מאוד-מאוד חיוביות.

עמית גליטמן: אנשים מתחברים למסר הזה כפי שהוא.

עמית גליטמן: אנשים בכביש מאירים ונותנים פידבק מאוד-מאוד חיובי.

עמית גליטמן: עד שכל התוכניות הגדולות שדיברו עליהן כאן יצאו לפעול, אני באמת מזמין אתכם להצטרף אלי בינתיים לזה, לא צריכים תקציבי ענק.

עמית גליטמן: בתקווה שאולי יום אחד מישהו גם יאמץ את הקמפיין הזה ונהפוך אותו לקמפיין ארצי גדול כי כבר הוא מוכן לחלוטין, רק צריכים כמובן תקציב כשזה יתאפשר בעתיד.

עמית גליטמן: תודה רבה לכם.

בועז טופורובסקי: תודה רבה.

בועז טופורובסקי: ברשותכם, אני מסכם את הישיבה.

בועז טופורובסקי: היו כאן הרבה נושאים שעלו על הפרק, אני מחזיר אותנו להתחלה וגם לסיום עם עמית.

בועז טופורובסקי: בסופו של דבר אנחנו עוסקים כאן בחיים של אנשים ואין שום סיבה שמישהו יטיל אחריות על מישהו אחר.

בועז טופורובסקי: כולם צריכים לעבוד ביחד ולפתור כל בעיה, כל מוקד, כל נושא, כל אירוע, בשביל שלא יהיו שם הרוגים.

בועז טופורובסקי: בחלק גדול מהנושאים זה אפילו לא עניין תקציבי, זה עניין של תשומת לב, לקיחת אחריות וביצוע.

בועז טופורובסקי: הוועדה מברכת על ההחלטה להקים צוות מנכ"לים בין-משרדי שאמור להכין תוכנית לאומית רב-שנתית ומתוקצבת לפי המלצה וביחד עם הרשות לבטיחות בדרכים.

בועז טופורובסקי: הוועדה מבקשת דיווח שוטף של אחת לחודש בכתב על הפעילות וקבלת ההחלטות לקראת ההחלטה על תקציבים ברורים, אחריות ברורה של כל משרד, סמכות ואחריות לרלב"ד לתכלל את כל הנושאים וגם איך נותנים דין וחשבון על כל אחד מהנושאים התקציביים והאירועים שיהיו באותה תוכנית רב-שנתית, שאמורה להיות תוך 120 יום מוחלטת במדינת ישראל.

בועז טופורובסקי: התוכנית אמורה להיות רב-שנתית, מתוקצבת, עם סמכות ואחריות למי שצריך.

בועז טופורובסקי: ועדת המשנה לבטיחות בדרכים תבחן לעומק את כל הנושאים שהועלו בישיבה הזו ותמשיך ותעקוב אחר הדוח שהממ"מ הגיש לנו והמצגת שהרלב"ד העלה.

בועז טופורובסקי: אנחנו מבקשים ודורשים מכול משרדי הממשלה לפתור את כל הבעיות שעוד נשארו מהחלטת ועדת הכלכלה מ-2016, מהמעקב שעשינו ב-2019 ומהמעקב שהוצג לוועדה היום, בסוף 2020.

בועז טופורובסקי: אנחנו רוצים לפתור את הבעיות האלה פשוט כי אנחנו רואים שאלה בעיות פתירות, אלה לא בעיות שאנחנו אומרים שאף אחד לעולם לא יפתור אותן, ובגלל שאנחנו עוסקים בחיי אדם הדחיפות שלהן היא קריטית ולכן נמשיך לעקוב ולקיים דיונים פרטניים על כל אחד מהנושאים, דיונים שבהם נרד לעומק הפרטים ולא נקצר בשיחות בשביל להספיק כמה שיותר נושאים.

בועז טופורובסקי: הוועדה מבקשת מנציג האוצר לחזור לוועדה בכתב בנוגע לשני מיליון השקלים שהועברו בוועדת החריגים לרלב"ד וכל מה שקשור להכשרת רוכבי האופנוע דו-גלגלי.

בועז טופורובסקי: הוועדה קוראת למשרד התחבורה והבטיחות בדרכים ולמשרד האוצר להגיע להסכם בדבר התקציבים למוקדי הסיכון שהוקפאו ולשחרר תקציבים באופן מידי כדי להציל חיי אדם בכבישים אלו.

בועז טופורובסקי: גם אם אין הסכמה על גובה מלא של התקציב אין סיבה לא לשחרר סכומים מסוימים כבר עכשיו כדי שנתיבי ישראל יתחילו לעבוד, פשוט שיהיה להם צוות שעובד בשטח ולא צוות שמחכה שיתנו לו הנחיה לעבוד.

בועז טופורובסקי: הוועדה מבקשת ממשרד התחבורה והבטיחות בדרכים להעביר אליה את רשימת הרשויות המקומיות שלא ניצלו תקציבים לפרויקטים תחבורתיים בתוך הרשות עם הסבר למיטב ידיעת משרד התחבורה למה.

בועז טופורובסקי: אנחנו מברכים על הרצון של המון אנשים טובים, של כל הגופים הממשלתיים.

בועז טופורובסקי: בסופו של דבר, כל האנשים שבאו לכאן, שהציגו, גם בוועדה פיזית וגם בזום, באים מכוונה טובה והאכפתיות מורגשת.

בועז טופורובסקי: אנחנו יודעים שכולנו כאן למען מטרה חשובה, מטרה עליונה, ותדעו לכם שוועדת המשנה לקידום הבטיחות בדרכים, ואני יודע שגם ועדת הכלכלה בראשות ח"כ מרגי, לשירות

בועז טופורובסקי: כם בכל מה שקשור להצלת חיים בדרכים.

בועז טופורובסקי: תודה רבה.